title: Mercedes-Benz 300

text: Kuusisylinterisen 2 996 cm³ rivimoottorin suurin teho on 85 kW (115 hv). Sylinterin mitat ovat 85 mm × 88 mm. Sytytysjärjestys on 1-5-3-6-2-4. Autossa on neljä vaihdetta, jotka kaikki on synkronoitu.


title: Mercedes-Benz 300

text: Mercedes-Benz 300 kiihtyi 0–50 km/h viidessä sekunnissa, 0–80 km/h 12 sekunnissa, 0–100 km/h 18 sekunnissa ja 0–130 km/h 30 sekunnissa Tekniikan Maailman koeajossa. Lehti huomautti, että harjoittelemalla olisi päässyt parempaankin kiihtyvyyteen. Huippunopeus on 160 km/h, joka ”on normaalirakenteiselle henkilöautolle harvinaisen suuri”.


title: Mercedes-Benz 300

text: Mercedes-Benz 300 maksoi Suomessa vuonna 1954 1 800 000 markkaa. Länsi-Saksassa sama auto maksoi 19 900 DM. Tuontisäännöstelyn vuoksi autoa ei kuitenkaan ollut sillä hetkellä saatavana.


title: Peter Sendel

text: Peter Sendel (s. 6. maaliskuuta 1972) on saksalainen entinen ampumahiihtäjä. Sendel oli osa Naganon talviolympialaisissa 1998 kultaa voittanutta Saksan joukkuetta. Hän oli joukkueessa myös seuraavissa vuoden 2002 talviolympialaisissa Salt Lake Cityssä. Sendel lopetti ampumahiihtouransa vuonna 2004.


title: Ingrid (albumi)

text: Ingrid on Johanna Kurkelan vuonna 2015 julkaistu seitsemäs studioalbumi.


title: Ingrid (albumi)

text: Albumin ensimmäisenä singlenä julkaistiin marraskuussa 2014 kappale ”Ei panikoida”, toisena singlenä toukokuussa 2015 kappale ”Kuolevainen” ja kolmantena singlenä syyskuussa 2015 kappale ”Rakkaus tekee vapaaks”. Itse albumi julkaistiin 11. syyskuuta 2015, viikko kolmannen singlen julkaisemisen jälkeen. Se nousi julkaisunsa jälkeen Suomen virallisen albumilistan sijalle kuusi ja oli listalla yhteensä kaksikymmentä viikkoa.


title: Ingrid (albumi)

text: Albumin kaikki kappaleet on sanoittanut Saara Törmä. Suurimman osan albumin kappaleista ovat säveltäneet Aku Rannila ja Jurek, kappaleita ”Kiertokulku” ja ”Ystäväin” on ollut säveltämässä myös Henna Sarriola. Rannila ja Jurek ovat albumilla myös soittavina muusikkoina. Heidän lisäkseen albumilla soittavat sellisti Juho Kanervo ja pianisti Antti Pitkäjärvi.


title: Ingrid (albumi)

text: "Ingrid" palkittiin vuoden iskelmäalbumina maaliskuussa 2016 järjestetyssä Emma-gaalassa. Artisti itse oli ehdolla vuoden naissolistin Emman saajaksi. Kuukausi aiemmin Kurkela palkittiin vuoden naisartistina Iskelmägaalassa.


title: Jack Ujanen

text: Jack Victor Ujanen (8. joulukuuta 1890 – 15. elokuuta 1989 Lake Worth, Florida) oli amerikansuomalainen toimittaja ja ammattiyhdistysaktiivi.


title: Jack Ujanen

text: Pohjanmaalla syntynyt Ujanen oli syndikalistisen IWW-ammattiliiton aktiivi, joka työskenteli Yhdysvalloissa aluksi New Hampshiren osavaltion kivilouhoksilla. 1920-luvulla hän aloitti IWW:n julkaiseman "Tie Vapauteen" -lehden päätoimittajana ja oli myöhemmin vuodet 1954–1975 IWW:n suomenkielisen sanomalehden "Industrialistin" päätoimittaja. Viimeiset vuodet Ujanen vastasi käytännössä yksin myös koko lehden julkaisemisesta.


title: Jack Ujanen

text: Ennen toimittajaksi ryhtymistään Ujanen oli hankkinut ainoan koulutuksensa opiskelemalla IIWW:n ylläpitämässä amerikansuomalaisessa Työväen Opistossa, joka sijaitsi Minnesotan Duluthissa. Suomessa hän ei käynyt lainkaan kouluja, vaan tarinan mukaan opetteli lukemaan kotimökkinsä seiniin lämpöeristeeksi kiinnitetyistä sanomalehden ja Raamatun sivuista.


title: Carmen (vuoden 1983 Carlos Sauran elokuva)

text: Carmen on Carlos Sauran ohjaama espanjalainen flamencoelokuva vuodelta 1983. Se perustuu Prosper Mériméen novellin tarinaan ja Georges Bizet’n oopperan musiikkiin.


text: "Carmen" on keskimmäinen Sauran ja Gadesin yhteistyönä syntyneestä kolmesta flamencoelokuvasta. Trilogian muut osat ovat Federico García Lorcan näytelmään perustuva "Veren häät" (1981) ja Manuel de Fallan balettiin perustuva "Noiduttu rakkaus" (1985). Trilogian kaksi ensimmäistä osaa saivat kumpikin Suomessa ensi-iltansa vuonna 1983.


title: Talviyö

text: Talviyö (alun perin nimellä Talvi-yö) on Eino Leinon runokokoelma vuodelta 1905. Se on omistettu Freya Schoultzille, jonka kanssa Leino meni naimisiin saman vuoden syksyllä. Vuosi 1905 oli Leinon elämässä erittäin tuottelias, hän julkaisi myös proosateoksen "Päivä Helsingissä" ja viisi näytelmää sekä 110 pakinaa.


title: Talviyö

text: Kokoelmaan sisältyy yksi Leinon tunnetuimmista runoista, "Nocturne".


title: RN Campania

text: RN Campania () oli Italian kuninkaallisen laivaston vuonna 1917 palvelukseen otettu Campania-luokan panssarikansiristeilijä.


title: RN Campania

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 9. elokuuta 1913 ja alus laskettiin vesille 23. heinäkuuta 1914. Alus liitettiin laivastoon 18. huhtikuuta 1917.


title: RN Campania

text: Alus poistettiin alusluettelosta 11. maaliskuuta 1937.


title: RN Basilicata

text: RN Basilicata () oli Italian kuninkaallisen laivaston vuonna 1917 palvelukseen otettu Campania-luokan panssarikansiristeilijä.


title: RN Basilicata

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 9. elokuuta 1913 ja alus laskettiin vesille 23. heinäkuuta 1914. Alus liitettiin laivastoon 1. elokuuta 1917.


title: RN Basilicata

text: Alus upposi 13. elokuuta 1919 höyrykattilan räjähdettyä. Alus nostettiin, jolloin todettiin sen korjaamisen olevan kannattamatonta ja se myytiin romutettavaksi.


title: Hamish Bond

text: Hamish Bond (s. 13. helmikuuta 1986 Dunedin) on uusiseelantilainen soudun kaksinkertainen olympiavoittaja ja kahdeksankertainen maailmanmestari. Hän on edustanut Otago Boys HS -seuraa. Hän on pituudeltaan 190 cm. Vuodesta 2017 hän on kilpaillut maantiepyöräilyssä


title: Hamish Bond

text: Bond sijoittui junioreiden MM-kilpailuissa kahdeksikossa kuudenneksi 2003 ja kahdeksanneksi 2004. Alle 23-vuotiaiden MM-kilpailuissa hän oli perämiehettömässä nelosessa yhdestoista 2005.


title: Hamish Bond

text: Bond saavutti ensimmäisen palkintosijansa maailmancupissa oltuaan perämiehettömässä nelosessa kolmas Poznańissa 2006. Ensimmäisissä aikuisten MM-kilpailuissaan, Etonissa 2006, hän oli perämiehettömässä nelosessa yhdeksäs. Seuraavana vuonna hän voitti samassa veneluokassa maailmancupin kilpailun Amsterdamissa sekä maailmanmestaruuden Münchenissä yhdessä Carl Meyerin, Eric Murrayn ja James Dallingerin kanssa. Pekingin olympialaisissa 2008 sama miehistö sijoittui seitsemänneksi.


title: Hamish Bond

text: Bond ja Murray siirtyivät vuonna 2009 perämiehettömään kaksikkoon, ja ovat sen jälkeen voittaneet kaikki arvokilpailut ja maailmancupin kilpailut, joihin ovat osallistuneet. He voittivat maailmanmestaruuden Poznańissa 2009, Karapirossa 2010 ja Bledissä 2011, joissa kaikissa hopeaa sai brittipari Pete Reed & Andrew Triggs-Hodge. Lontoon olympialaisissa 2012 Bond ja Murray soutivat alkuerissä maailmanennätyksen 6.08,50. Loppukilpailun he voittivat ajalla 6.16,65 kukistaen toiseksi sijoittuneen Ranskan yli neljällä sekunnilla.


title: Hamish Bond

text: Bond ja Murray voittivat perämiehettömän kaksikon maailmanmestaruuden jälleen Chungjussa 2013, Amsterdamissa 2014 ja Aiguebelettessa 2015. Amsterdamin kisoissa he osallistuivat myös perämiehelliseen kaksikkoon, jonka voittivat perämiehenään Caleb Shepherd. He voittivat perämiehettömän kaksikon olympiakultaa Rio de Janeirossa 2016.


title: Hamish Bond

text: Bond ja Murray on valittu soudun parhaaksi miesten venekunnaksi 2013 ja 2014.


title: Hamish Bond

text: Lähde: World Rowing


title: Hamish Bond

text: Bond saavutti Kansainyhteisön kisoissa 2018 pronssia aika-ajossa. Oseanian-mestaruuskilpailuiden aika-ajossa hän sai kultaa 2018 ja pronssia 2017. Hän voitti aika-ajon Uuden-Seelannin-mestaruuden 2018.


title: Eric Murray

text: Eric Gordon Murray (s. 6. toukokuuta 1982 Hastings) on uusiseelantilainen soudun kaksinkertainen olympiavoittaja ja kahdeksankertainen maailmanmestari. Hän edustaa Avon RC -seuraa ja on pituudeltaan 195 cm.


title: Eric Murray

text: Murray sijoittui junioreiden MM-kilpailuissa kahdeksikossa 12:nneksi 2000. Ensimmäisissä aikuisten MM-kilpailuissaan, Milanossa 2003, hän oli perämiehellisessä nelosessa viides. Ateenan olympialaisissa 2004 hän sijoittui perämiehettömässä nelosessa viidenneksi ja Gifun MM-kilpailuissa 2005 kuudenneksi.


title: Eric Murray

text: Murray saavutti ensimmäisen palkintosijansa maailmancupissa oltuaan perämiehettömässä nelosessa kolmas Poznańissa 2006. Etonin MM-kilpailuissa 2006 hän oli samassa veneluokassa yhdeksäs. Seuraavana vuonna hän voitti perämiehettömässä nelosessa maailmancupin kilpailun Amsterdamissa sekä maailmanmestaruuden Münchenissä yhdessä Hamish Bondin, Carl Meyerin ja James Dallingerin kanssa. Pekingin olympialaisissa 2008 sama miehistö sijoittui seitsemänneksi.


title: Eric Murray

text: Murray ja Bond siirtyivät vuonna 2009 perämiehettömään kaksikkoon, ja ovat sen jälkeen voittaneet kaikki arvokilpailut ja maailmancupin kilpailut, joihin ovat osallistuneet. He voittivat maailmanmestaruuden Poznańissa 2009, Karapirossa 2010 ja Bledissä 2011, joissa kaikissa hopeaa sai brittipari Pete Reed & Andrew Triggs-Hodge. Lontoon olympialaisissa 2012 Murray ja Bond soutivat alkuerissä maailmanennätyksen 6.08,50. Loppukilpailun he voittivat ajalla 6.16,65 kukistaen toiseksi sijoittuneen Ranskan yli neljällä sekunnilla.


title: Eric Murray

text: Murray ja Bond voittivat perämiehettömän kaksikon maailmanmestaruuden jälleen Chungjussa 2013, Amsterdamissa 2014 ja Aiguebelettessa 2015. Amsterdamin kisoissa he osallistuivat myös perämiehelliseen kaksikkoon, jonka voittivat perämiehenään Caleb Shepherd. He voittivat perämiehettömän kaksikon olympiakultaa Rio de Janeirossa 2016.


title: Eric Murray


title: Eric Murray

text: Lähde: World Rowing


title: RN Nino Bixio

text: RN Nino Bixio () oli Italian kuninkaallisen laivaston vuonna 1917 palvelukseen otettu Nino Bixio -luokan tiedusteluristeilijä.


title: RN Nino Bixio

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 15. helmikuuta 1911 ja alus laskettiin vesille vielä saman vuoden lopulla 30. joulukuuta. Alus liitettiin laivastoon 5. toukokuuta 1917.


title: RN Nino Bixio

text: Alus poistettiin alusluettelosta 15. maaliskuuta 1929.


title: RN Marsala

text: RN Marsala () oli Italian kuninkaallisen laivaston vuonna 1914 palvelukseen otettu Nino Bixio -luokan tiedusteluristeilijä.


title: RN Marsala

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 15. helmikuuta 1911 ja alus laskettiin vesille 24. maaliskuuta 1912. Alus liitettiin laivastoon 4. elokuuta 1914.


title: RN Marsala

text: Alus poistettiin alusluettelosta 27. marraskuuta 1927.


title: Vasyl Stus

text: Vasyl Semenovytš Stus (; 6. tammikuuta 1938 Rahnivka, Vinnytsja, Ukrainan neuvostotasavalta, Neuvostoliitto – 4. syyskuuta 1985 työleiri lähellä Permiä, Venäjä, Neuvostoliitto) oli ukrainalainen runoilija, kääntäjä, kirjallisuudentutkija ja Neuvostoliiton aikaisen Ukrainan toisinajattelijoiden aktiivisimpia jäseniä. Neuvostohallinto kielsi poliittisista syistä hänen teoksensa, ja hän oli eristyksissä 12 vuotta. Ukrainan valtio myönsi hänelle postuumisti vuonna 2005 arvonimen Ukrainan sankari.


title: Vasyl Stus

text: Stus valmistui Ukrainan kielen ja kirjallisuuden opettajaksi, ja työskennellessään opettajana hän alkoi julkaista runojaan kirjallisuuslehdissä. Hän aloitti 1963 maisterinopinnot Ukrainan kirjallisuusinstituutissa, ja siihen vaiheeseen osuu hänen tuottelias Kiovan-kautensa. Leonid Brežnevin kaudella tilanne Ukrainassakin kiristyi. Kun Stus esiintyi julkisesti kommunistihallinnon arvostelijana, hänet erotettiin instituutista "järjestelmällisestä käyttäytymissäntöjen rikkomisesta". Samana vuonna hän avioitui. Hänen ei ollut alun pitäen tarkoitus nousta neuvostojärjestelmää vastaan vaan hän ryhtyi toimiin näkemänsä epäoikeudenmukaisuuksien, ihmisoikeusrikkomusten ja Ukrainan kielen ja kulttuurin kriisin vuoksi. Kielloista huolimatta hän osallistui 1970 hämäräperäisesti kuolleen taiteilijan Alla Gorskan hautajaisiin ja esitti tilaisuudessa julkisesti syytöksen, että Gorskan kuoleman takana oli KGB. Kahden vuoden kuluttua KGB:llä oli riittävästi aineistoa häntä vastaan, ja hänet pidätettiin.


title: Vasyl Stus

text: Kansainvälinen komitea esitti häntä vuoden 1986 Nobelin kirjallisuuspalkinnon ehdokkaaksi.


title: Carmen (täsmennyssivu)

text: Carmen voi tarkoittaa seuraavia:


title: Novara-luokka

text: Novara-luokka oli Itävalta-Unkarin laivaston kolmen vuonna 1914 valmistuneen aluksen muodostama tiedusteluristeilijäluokka. Ensimmäisen maailmansodan päätyttyä alukset luovutettiin ympärysvalloille sotakorvauksena.


title: Novara-luokka

text: Alusten suunnittelu pohjautui edeltäneeseen "SMS Admiral Spauniin" ja siitä saatuihin kokemuksiin. Luokan alusten aseistuksena oli yhdeksän kymmenen senttimetrin tykkiä ja kuusi torpedoputkea. Alusten suojana oli 60 millimetrin panssarivyö ja kansi oli 20 millimetriä paksu. Tykkien kilvet olivat etuosastaan 40 millimetriä ja takaa vain kahdeksan millimetriä. Tulenjohtotornin panssarointi oli 50 millimetriä. Propulsion muodosti kuusi Parsonsin höyryturbiinia ja kuusitoista Yarrow'n höyrykattilaa, jotka pyörittivät kahta akselia. Kevyesti panssaroitujen alusten huippunopeus oli 27 solmua.


title: Love Fieldin lentoasema

text: Love Field on Dallasin keskustasta 10 kilometrin päässä sijaitseva lentoasema. Lentoasemaan kuuluu kaksi kiitotietä, 2 363 metriä pitkä 13L/31R ja 2 682 metriä pitkä 13R/31L. Kenttää käyttävät muun muassa Southwest Airlines ja Virgin America. Vuonna 2016 kentän läpi kulki yhteensä yli 15 miljoonaa matkustajaa.


title: Love Fieldin lentoasema

text: Love Fieldin lentoasema on nimetty yhdysvaltalaisen upseerin Moss Lee Loven mukaan, joka kuoli harjoituslennolla syyskuussa 1913.


title: Etna-luokka

text: Etna-luokka voi tarkoittaa seuraavia alusluokkia:


title: Etna-luokka (risteilijä)

text: Etna-luokka oli kahden Thaimaan vuonna 1938 Italiasta tilaaman ja Italian laivaston lunastaman kevyen risteilijän muodostama alusluokka. Kumpikaan alus ei koskaan valmistunut ja niiden ilmapommituksissa vahingoittuneet hylyt romutettiin toisen maailmansodan päätyttyä.


title: Fenoksaproppi-etyyli

text: Fenoksaproppi-etyyli (CHClNO) on fenoksipropionaatteihin kuuluva orgaaninen yhdiste. Yhdistettä käytetään maataloudessa rikkaruohomyrkkynä.


title: Fenoksaproppi-etyyli

text: Huoneenlämpötilassa fenoksaproppi-etyyli on valkoista kiteistä ainetta. Yhdiste on veteen liukenematonta, mutta liukenee orgaanisiin liuottimiin kuten etanoliin, etyyliasetaattiin, heksaaniin ja erityisesti tolueeniin tai asetoniin. Yhdiste on optisesti aktiivista ja biologisen aktiivisuuden omaavaa R-enantiomeeria kutsutaan myös nimellä fenoksaproppi-P-etyyli (CAS 71283-80-2).


title: Fenoksaproppi-etyyli

text: Fenoksaproppi-etyyli hydrolysoituu kasveissa varsinaiseksi herbisidinä toimivaksi yhdisteeksi fenoksapropiksi (CHClNO). Lisäksi muodostuu 6-kloori-2,3-dihydrobentsoksatsol-2-onia ja 4-hydroksifenoksipropaanihappoa. Fenoksaproppi-etyylin aineenvaihduntatuotteet vaikeuttavat kasvien tarvitsemien rasvahappojen biosynteesiä estämällä asetyylikoentsyymi-A-karboksylaasientsyymin toimintaa. Yhdiste tehoaa ruohovartisiin rikkakasveihin esimerkiksi rikkapuntarpäähän.


title: Fenoksaproppi-etyyli

text: Fenoksaproppi-etyyliä valmistetaan 2-klooripropaanihaposta johdetun etyyli-4-kloorifenoksi-2-propionaatin ja 6-klooribentsoksatsolin välisellä reaktiolla. Fenoksaproppi-P-etyyliä valmistetaan käyttämällä 2-klooripropaanihapon S-enantiomeeria.


title: Fenoksaproppi-etyyli

text: Fenoksaproppi-etyyliä käytetään torjumaan rikkaruohoja muun muassa ruis-, ohra-, vehnä-, peruna-, papu-, sokerijuurikas-, puuvilla- sekä maapähkinäviljelmillä. Lisäksi sitä käytetään myös nurmilla ja golfkentillä. Fenoksaproppi-etyyli on hyväksytty käytettäväksi 75 maassa muun muassa Euroopan Unionin alueella. Fenoksaproppi-etyylin kanssa voidaan käyttää vehnäviljelmillä fenkloratsolia, joka kiihdyttää fenoksaproppi-etyylin hydrolysoitumista fenoksapropiksi ja siten estää ainetta vahingoittamasta muita kuin rikkaruohoja. Vehnässä muodostuu fenoksiproppikonjugaatteja, esimerkiksi glutationin kanssa, jotka eivät ole fytotoksisia, mutta näitä konjugaatteja ei muodostu rikkaruohoissa.


title: Hauras valtio

text: Hauras valtio tarkoittaa valtiota, joka ei kykene ylläpitämään kunnolla hallintoaan eikä luomaan vastavuoroisia suhteita kansalaisyhteiskuntaan. Hauras valtio on myös erittäin altis levottomuuksille ja konflikteille ja sillä on huono kyky vastata luonnonkatastrofeihin ja talouskriiseihin.


title: Hauras valtio

text: Maailman konflikteista valtaosa sijoittuu hauraiden valtioiden alueille. Konfliktin syttyessä hauraat valtiot harvoin pystyvät estämään eri aseellisten ryhmittymien muodostumisen, saati tarjoamaan nopeaa ratkaisua kriisiin. Hauraista valtioista on alettu kiinnostua vasta viime vuosina, sillä ne aiheuttavat humanitäärisiä ongelmia ja lisäksi on huomattu että niiden alueella ääriliikkeet ja terroristijärjestöt ovat vahvistumassa.


title: Hauras valtio

text: Hauraiden valtioiden määrittämiseksi on kehitetty niin sanottu hauraiden valtioiden indeksi (, aiemmalta nimeltään "Failed States Index") eli FSI-luku. Se muodostuu kahdestatoista valtiollisesta tekijästä, joiden uskotaan aiheuttavan yhteiskunnallista liikehdintää. Kukin osatekijä kerryttää kokonaispistemäärää enintään 10:llä, jolloin suurin mahdollinen indeksin arvo on 120. Pieni indeksiluku kuvaa vakaita oloja ja korkea indeksi erittäin epävakaita oloja. FSI-luvun arvo vaihteli vuonna 2015 Suomen 17,8:sta ("hyvin kestävästi vakaa" valtio) Etelä-Sudanin 114,5:iin ("erittäin korkean hälytystilan" valtio).


title: Hauras valtio

text: FSI-lukua on kritisoitu laajalti. Yksityisen yhdysvaltalaisen rahaston (the Fund for Peace) hallitsemana mittarina se korostaa länsimaisia arvoja, on läpinäkymätön ja toimii viiveellä korostaen jo ennestään tunnettuja tosiasioita. Eräs ongelma on, ettei mittari huomioi valtioiden eri osien välisiä eroja. Vaikka mittaria pidetään hyödyllisenä, esimerkiksi indeksin osatekijöiden ja koko haurauden käsitteen määrittelyä pidetään puutteellisena. Mittarin avulla ei pystytty ennakoimaan esimerkiksi Arabikevättä tai Ukrainan kriisiä.


title: Hauras valtio

text: Hauraita valtioita luokitellaan myös muuten kuin FSI-mittariluvun perusteella. Varsin laajasti tunnustettu on OECD:n hauraiden tilanteiden () määritelmän mukainen maalistaus. Tämän määritelmän mukaisissa maissa asui vuonna 2015 noin 1,2 miljardia ihmistä. Köyhyys keskittyy ja yhteiskunnan kehittyminen estyy erityisesti haurassa ja konfliktinalaisissa valtioissa.


title: Hauras valtio

text: OECD:n määritelmän mukaisten hauraiden tilanteiden maiden listalle päästäkseen valtion harmonisoidun CPIA-luokituksen () tulee olla korkeintaan 3,2 tai siellä tulee olla ollut YK:n tai alueellisten rauhanturvaajien tai rauhanrakentamisen operaatiivinen hanketoimintaa edeltävän kolmen vuoden aikana. Harmonisointi pohjautuu Maailmanpankin sekä Afrikan tai Aasian kehityspankin CPIA-luokituksen keskiarvoon. Maalistaa päivitetään vuosittain. Esimerkiksi budjettivuoden 2016 maalistan pienimmät harmonisoidut CPIA-indeksiluvut saivat Somalia (1,1), Eritrea (2,1), Etelä-Sudan (2,1), Keski-Afrikan tasavalta (2,4), Zimbabwe (2,4) ja Sudan (2,5). Joillekin hauraiden tilanteiden maalistan valtioille (Bosnia ja Herzegovina, Irak, Libanon, Libya ja Syyria; Palestiinan Länsiranta ja Gaza) ei CPIA-luokitusta ei oltu määritetty.


title: Hauras valtio

text: Vuoden 2016 hauraiden tilanteiden maalista näyttää seuraavalta:


title: Hauras valtio

text: Vuonna 2011 sovittiin kansainvälisesti hauraita maita koskevista kehitysyhteistyön tavoittaista. Tämä sopimus "New Deal for Engagement in Fragile States (New Deal)" kuvaa se toimenpiteet ja periaatteet, joilla hauraiksi luokiteltujen valtioiden uskotaan pystyvän kehittymään lisääntyvässä määrin pois yhteiskunnallisesta epävakaudesta. Sopimuksella on vaikutusta esimerkiksi Suomen kehitysavun kohdistamiseen.


title: Walter Chrysler

text: Walter Percy Chrysler (2. huhtikuuta 1875 Wamego, Kansas – 18. elokuuta 1940 Kings Point, New York) tunnetaan parhaiten 1900-luvun alun yhdysvaltalaisen autoteollisuuden kehittäjänä ja menestyksekkäänä ammattijohtajana sekä Chrysler Corporationin perustajana.


title: Walter Chrysler

text: Walter Chrysler syntyi Keskilännen Kansasissa, Wamegon pikkukaupungissa, Anna Maria (o.s. Breymann) ja Henry Chryslerin jälkeläisenä. Walterin lapsuus- ja nuoruusvuodet perhe asui Ellisin pikkukaupungissa, joka oli kehittynyt Kansas Pacific Railway -yhtiön vesitornin myötä. Nykyisin Walter Chryslerin lapsuusajan kotipaikka toimii hänen elämästään kertovana museona.


title: Walter Chrysler

text: Walterin isä toimi Kansas Pacific Railway -yhtiön ja myöhemmin Union Pacific Railroad -yhtiön veturinkuljettajana, joten sekä Walterin kasvuympäristöllä että hänen isänsä ammatilla oli eittämättä vaikutus nuorukaisen uravalintaan. Nuori Walter Chrysler hankki itselleen mekaniikan alan perustutkinnon kirjekurssina ja samalla hän opetteli metallin työstämistä omatoimisesti.


title: Walter Chrysler

text: Walter avioitui Della Forkerin kanssa vuonna 1901 ja he saivat neljä lasta.


title: Walter Chrysler

text: Walter Chryslerin ja hänen tulevan yhtiönsä tarina alkaa 1900-luvun vaihteesta, jolloin koneistajaksi ja rautatiemekaanikoksi kouluttautunut nuorimies kiersi pitkin länttä, vaihtaen työpaikkaansa rautatieyhtiöstä toiseen. Chrysler hankki pian itselleen maineen osaavana mekaanikkona, joten hänelle riitti töitä, vaikka levoton luonne ja halu kehittyä ajoivat häntä yhtiöstä toiseen. Vuonna 1905 hän sai paikan "Chicago Great Western Railway" -yhtiön päämekaanikkona ja vuonna 1907 hänet nimitettiin rautatieyhtiön huolto-osaston johtoon. Chryslerista tuli siihenastisista nuorin henkilö tässä asemassa. Hänen alaisenaan oli yli tuhat työmiestä ja vastuullaan sekä yhtiön verstaiden ja konepajojen toiminta että junakaluston kunnosta päävastaavana toimiminen. Palkkaa hänelle maksettiin kohtuulliset 350 silloista Amerikan dollaria kuukaudessa.


title: Walter Chrysler

text: Vuosi 1908 oli amerikkalaiselle ajoneuvoteollisuudelle käänteentekevä: Henry Ford esitteli T-Fordinsa, William C. Durant perusti General Motorsin, Locomobile voitti ensimmäisenä amerikkalaismerkkinä Vanderbilt Cupin ja Walter Chrysler vieraili Chicago Auto Show’ssa, jossa hän ihastui Locomobile-autoon, erääseen aikansa hienoimmista ajoneuvoista.


title: Walter Chrysler

text: Chrysler pyöri auton ympärillä kolme päivää. Ongelmana oli se, että Locomobile maksoi huikeat 5 000 dollaria ja hänen kuukausitulonsa olivat 350 dollaria. Säästöjäkään hänellä ei ollut kuin 700 dollaria. Chrysler onnistui neuvottelemaan tutulta pankinjohtajalta 4 300 dollarin lainan ja sai ostettua Locomobilen. Hän kuljetutti sen kotiinsa, jossa hän purki sen osiin ja vietti pihjavajassaan seuraavt kolme kuukautta, tutkien sen rakenteita, varaosakuvastoja yms, päästäkseen perille siitä, miten hänen rakkautensa (vaimonsa ohella) toimii.


title: Walter Chrysler

text: Vuonna 1909 Chrysler, esimiehensä kanssa käydyn riidan päätteeksi, irtisanoutui "Chicago Great Western Railway" -yhtiön palveluksesta ja hakeutui saman tein American Locomotive Companyn (ALCO) palvelukseen. Palkka oli täällä aiempaa pienempi, ainoastaan 275 dollaria kuussa, mutta tuotteiden valmistuksen parissa hänellä olisi mahdollisuudet vaikka mihin. Rautatieyhtiön palveluksessa hän oli "vain" mekaanikko, jolla ei ikinä tulisi olemaan pääsyä johtajiston pöytään.


title: Walter Chrysler

text: Chrysler sai paikan ALCO:n Alleghenyn veturi- ja vaunutehtaalla Pittsburghissa. Täällä hän puolentoista vuoden aikana uudelleenorganisoi tuotannon niin, että yksikkö tuotti voittoa ensimmäisen kerran kolmeen vuoteen. Chrysler liikkui rautatieyhtiöiden johtajiston parissa sujuvasti, olivathan monet heistä tuttuja jo vuosien takaa, ja järjesti suhteillaan ALCO:lle miljoonaluokan kauppoja. Vuoteen 1911 saavuttaessa Chryslerin vuosipalkka oli jo 8 000 dollaria, kuukausipalkan ollessa yli 650 dollaria.


title: Walter Chrysler

text: Chryslerin ura autoteollisuuden parissa sai merkittävän sysäyksen keväällä 1911, kun sekä ALCO:n että General Motorsin johtokunnissa istunut pankkiiri James J. Storrow tiedusteli tämän halukkuutta siirtää lahjansa autoteollisuuden palvelukseen. Tarjolla oli paikka Buickin Flintin tehtaan johtajana. Chryslerin vastattua myöntävästi Storrow järjesti hänelle tapaamisen Buickin silloisen pääjohtajan, Charles W. Nashin kanssa. Kun tieto Chryslerin lähtööaikeista kiiri ALCO:n pääjohtajistolle, he lupasivat korottaa tämän vuosipalkan 12 000 dollariin. Nash pystyi tarjoamaan vain 6 000 dollaria vuodessa, eli vähemmän kuin Chrysler sai ALCO:lta, mutta rakkaus autoihin vei voiton. Chrysler irtisanoutui rautiealalta viimeisen kerran ja siirtyi Flintiin tammikuussa 1912.


title: Walter Chrysler

text: Aika tammikuusta 1912 heinäkuuhun 1916, jolloin Chrysler työskenteli Buickin Flintin tehtaan johtajana, siivitti merkin ja sen emoyhtiön menestykseen. Työtapojen rationalisoinnilla Chrysler leikkasi kuluja, lisäsi valmistusmääriä ja paransi tuottavuutta. Flintin tehtaalla otettiin käyttöön moderni linjatuotanto, tosin hieman alkeellisemmassa muodossa, jossa työn alla oleva auto työnnettiin asennuspisteeltä toiselle. Chryslerin metodeilla Buickin päivätuotanto nousi ensin 45:stä 75:een autoon, ja lopulta 200 autoon. Vuonna 1912, Chryslerin tullessa taloon, Buickin vuosituotanto oli 19 812 autoa ja vuonna 1916 se valmisti 124 834 autoa. Ja kaikki tämä tehtiin siten, että autojen hyvä laatu ei kärsinyt.


title: Walter Chrysler

text: Vaikka Chrysler oli työskennellyt yhtiössä jo yli kolme vuotta, ja kehittänyt Buickin toiminnot miljoonaluokan voitolliseksi bisnekseksi, hänen palkkansa oli edelleen 6 000 dollaria vuodessa. Itsevarmaan tyyliinsä Chrysler marssi Nashin pakeille, joka nyt toimi koko GM:n johtajana, ja vaati palkkansa välitöntä korottamista 25 000 dollariin vuodessa, tai hän irtisanoutuisi. Nash oli sitä mieltä, että Chrysler oli yhtiölle hintansa väärti, ja sai GM:n hallitukselta luvan myöntää Chryslerille sen, mitä tämä pyysi.


title: Walter Chrysler

text: Samaan aikaan General Motors oli käymistilassa. Yhtiön vuonna 1908 perustanut William C. Durant oli holtittoman laajentumispolitiikkansa ansiosta saanut sen taloudellisesti kaoottiseen tilaan ja pankkiireista koostunut GM:n hallitus oli antanut Durantille lähtöpassit luomastaan yhtiöstä vuonna 1911, nostaen Nashin yhtiön johtoon. Durant onnistui kuitenkin ostamaan itselleen riittävän määrän GM:n osakkeita, että hän pääsi vuonna 1916 niiden voimalla takaisin yhtiön johtoon. Chryslerille tarjottiin pankkiiri Storrowin toimesta paikkaa tämän Nashin ostamassa Thomas B. Jeffery Companyssa, mikäli tämä seuraisi Nashin mukana uuteen yhtiöön. Jeffery Companysta muodostui perusta tulevalle Nash Motors Companylle.


title: Walter Chrysler

text: Chrysler halusi kuitenkin kuulla, mitä Durantilla oli hänelle tarjottavanaan. Ennen kuin Chrysler ehti edes esittää mitään, Durant löi pöytään tarjouksen, josta ei voinut kieltäytyä, kolmen vuoden sopimus puolen miljoonan vuosipalkalla. Chrysler suostui tähän sillä ehdolla, että palkasta maksettaisiin rahana 120 000 dollaria ja loppusumma maksettaisiin General Motorsin osakkeina. Näin Walter Chryslerista tuli merkittävä GM:n omistaja.


title: Walter Chrysler

text: Billy Durant ja Walter Chrysler olivat täysin toistensa vastakohtia. Vaikka Chrysler ei kieltäytynyt ottamasta riskejä, hän halusi että se tehdään mahdollisimman hallitusti, kaikki näkökulmat huomioon ottaen ja tarkkaan harkiten. Durant teki päätöksensä tunteiden ja hetken mielijohteiden perusteella ja saattoi muuttaa mieltään moneen kertaan samankin päivän aikana.


title: Walter Chrysler

text: Yhdysvaltain liityttyä vuoden 1917 keväällä Euroopassa käytyyn suursotaan Walter Chrysler neuvotteli Buickille suursopimuksen kolmen tuhannen Liberty-lentokonemoottorin valmistamisesta. Tehtaan uudelleen varustamisesta, työvoiman koulutuksesta ja hankkeen käytännön toteutuksesta vastasi Flintin tehtaan silloinen pääinsinööri, Maxwell-Briscoe-yhtiöstä GM:lle siirtynyt K.T. Keller, jolla tulisi olemaan merkittävä rooli tulevan Chrysler-konsernin kohtaloissa.


title: Walter Chrysler

text: Chryslerin palkatessaan Durant oli luvannut että tämä saa johtaa Buickia itsenäisesti, mutta tosiasiassa Durant itse oli jatkuvasti puuttumassa Chryslerin tekemisiin ja arvosteli tämän johtamistapaa hyvin avoimesti. Durant kuitenkin arvosti Chrysleria suuresti ja loppuvuodesta 1918 Durant nimitti Chryslerin GM:n ensimmäiseksi varapääjohtajaksi, joka tarkoitti käytänössä sitä, että Chrysler hoiti monet yhtiön asiat joita arkielämän yläpuolella liitänyt Durant ei osannut edes ajatella. Eräs esimerkki tästä oli Walter Chryslerin perustama GM:n "Modern Housing Corporation" -tytäryhtiö, joka rakensi Flintin tedastyöläisten huutavaan asuntopulaan tuhat asuntoa. Durant ei ollut osannut tällaista asiaa ajatellakaan.


title: Walter Chrysler

text: Miesten välinen kriisi huipentui kesällä 1919 ja johti lopulta Chryslerin lähtöön GM:ltä. Chrysler oli juuri saanut neuvoteltua sopimuksen, jonka mukaan ulkopuolinen alihankkija toimittaisi Buickille autojen runkoja viiden vuoden ajan, koska tuotantokapasiteettia aiottiin nostaa. Tämä sopimus säästäisi GM:n kuluja kaksi miljoonaa dollaria vuodessa. Chrysler oli Flintin Kauppakamarin järjestämällä lounaalla, kun sinne toimitettiin Durantin lähettämä sähkösanoma jossa ilmoitettiin että GM investoi uuteen runkojen valmistuslinjaan kuusi miljoonaa dollaria. Chryslerilla ja Durantilla oli tästä ilmiriita GM: silloisessa pääkonttorissa. Lisäksi Chrysler vastusti Durantin suunnitelmia ostaa traktoritehdas ja rakentaa GM:lle 20 miljoonaa maksava pääkonttori Detroitiin.


title: Walter Chrysler

text: Chrysler jätti GM:n lokakuun viimeisenä päivänä vuonna 1919. Työhön liittyvistä erimielisyyksistään huolimatta miehet pysyivät elinikäisinä ystävinä. Durant aloitti vuonna 1939 kirjoittamaan elämäkertaansa, jota hän ei tosin koskaan saanut valmiiksi. Hän aloitti käsikirjoituksen omistuskirjoituksella: "Walter P. Chryslerille, parhaalle ystävälle mitä minulla koskaan on ollut."


title: Walter Chrysler

text: Chryslerin ja Durantin välisen sopimuksen mukaisesti valtaosa Chryslerin palkkiosta oli maksettu GM:n osakkeina. Alkuvuodesta 1920 Durant tarjosi Chryslerille osakepotista kymmenen miljoonan dollarin summaa, johon Chrysler myöntyi, vaikka osakkeiden markkina-arvo oli vielä tätäkin suurempi. Entinen rautatiemekaanikko oli 44 vuoden iässä miljonääri.


title: Walter Chrysler

text: Vuoden 1919 lopulla pankkiirit lähestyivät jälleen Chrysleria, tällä kertaa häntä pyydettiin pelastamaan taloudellisissa vaikeuksissa ollut ohiolainen Willys-Overland Motors. Vuosina 1912–1918 Willys-Overland oli ollut Ford Motor Companyn jälkeen Amerikan toiseksi suurin ajoneuvovalmistaja, mutta I maailmansodan jälkeinen taantuma painoi yhtiön polvilleen. Chrysler lupautui tähän, mutta palkkiokseen hän vaati kaksivuotisesta sopimuksesta miljoona dollaria per vuosi. Lsäksi hän edellytti, että hänen toimipaikkanaan olisi Willys-Overlandin vuonna 1919 omistukseensa hankkima, entinen Duesenberg Motors Companyn lentokone- ja merimoottoritehdas New Jerseyn Elizabethissa.


title: Walter Chrysler

text: Vuoden 1920 puolenvälin tietämillä Chrysler neuvotteli Willysille kolme Studebakerin johtavaa suunnittelijaa, Fred Zederin, Carl Breerin ja Owen Skeltonin sekä heidän tiiminsä. ZSB-tiimi siirtyi uuteen asemapaikkaansa Studebakerin työsopimuksella, jonka mukaan heidän tulisi saattaa tuotantoon jo valmiiksi suunniteltu, uusi "Willys Light Six", joka oli käytännössä "Willys Four" kuusisylinterisellä moottorilla ja pidemmällä akselivälillä. Autosta tuli kuitenkin täysin luokaton, joten Chrysler antoi ZSB-tiimille tehtävän suunnitella pikaisesti korvaava kuusisylinterinen malli.


title: Walter Chrysler

text: Uusi "Light Six" tulisi kantamaan Chryslerin nimeä ja sen valmistuksesta vastaisi vuonna 1920 Delawareen rekisteröity "Chrysler Motor Company". Chrysler Motor oli "Willys Corporationin" divisioona, Willys Corporation taas toimi holding-yhtiönä kaikille John Willysin yrityksille, mukaan lukien Willys-Overland. Lokakuussa 1920 Willys Corporation antoi tiedotteen, jonka mukaan keväällä 1921 markkinoille esiteltäisiin uusi, kuusisylinterinen malli. Elizabethin tehtaalle asennettiin valomainos joka julisti: "CHRYSLER - The six cylinder motorcar" ja mm. autoa koskevien piirustusten omistajaksi oli merkitty "Chrysler Motor Company, Division of Willys Corporation, Elizabeth, NJ".


title: Walter Chrysler

text: Nämä hienot suunnitelmat kuitenkin kariutuivat kun kävi ilmi että uuden mallin suunnitteluun ja Elizabethin tehtaan varusteluun käytetyt varat olivat peräisin Willysin Toledon tehtaan kassasta. Willys oli selvitystilassa ja yhtiön ainoa keino selviytyä veloistaan oli omaisuuden pakkohuutokauppa. William Durant, joka oli vuonna 1920 häädetty jälleen General Motorsin johdosta, oli rakentamassa uutta imperiumia, Durant Motorsia ja hän lunasti vuonna 1921 yhtiölleen sekä Elizabethin tehtaan työkaluineen että "Chrysler Sixin" suunnitelmat. Malli näki viimein päivänvalon mallivuoden 1923 Flint-autona.


title: Walter Chrysler

text: Samaan aikaan kun Chrysler paini Willysin ongelmien kanssa, hänen käsissään oli myös toinen ongelmayhtiö. Vuonna 1904 New Yorkin Tarrytownissa toimintansa aloittanut Maxwell Motor oli vaiheikkaan historiansa johdosta vuonna 1920 tilassa, jossa sen omat keinot selviytyä olivat loppuneet.


title: Walter Chrysler

text: Vuoden 1913 kesällä yhtiö oli tuonut markkinoille "Maxwell 25" -mallin, joka tulisi elämään kauemmin Maxwell-merkki itse; se tulisi kehittymään ja saamaan uuden nimen "Good Maxwell", josta tulisi edelleen Chrysler Four ja viimein ensimmäinen Plymouth, vuonna 1928.


title: Walter Chrysler

text: Vuonna 1916 Maxwell Motorin New Castlen tehtaille asennettiin koko tehdasrakennuksen kattava höyryvasarajärjestelmä ja "Forge and Hammer Shop" -nimellä toimivasta tehtaasta tuli Yhdysvaltain suurin autojen tako-osia valmistava laitos.


title: Walter Chrysler

text: Vuonna 1917 Maxwell kaipasi kasvavan kysynnän täyttämiseksi lisää tuotantotilaa ja sitä oli tarjolla vaikeuksissa olevalla detroitilaisella Chalmers Motor Car Companylla. Yhtiöt neuvottelivat keskinäisen yhteistyösopimuksen, jonka perusteella Maxwell sai tuotantotilaa Chalmers Motorin jättimäisestä Jeffersson Avenuen tehtaasta ja Chalmers saisi autojaan myyntiin Maxwellin verkoston kautta. Loppujen lopuksi Maxwell Motor päätyi Chalmers Motorin omistajaksi.


title: Walter Chrysler

text: Yhdistelmä toimi aluksi hyvin, mutta ensimmäisen maailmansodan jälkeinen talouden taantuma iski Maxwelliin rajusti. Menestyvä yhtiö velkaantui pahoin. Vuonna 1920 autoja valmistui tehtaalta 34 169 kappaletta ja näistä noin 26 000 kappaletta, eli kaksi kolmasosaa vuosituotannosta jäi myymättä.


title: Walter Chrysler

text: Vuonna 1921 yhtiön täytyi lopettaa autojen valmistus Chalmersin tehtaalla. Osasyynsä myynnin romahtamiselle oli Maxwellin tuotteiden huonolla laadulla. Walter Chryslerin tehtävänä oli vaativa; saada varastossa olleet autot myytyä, parannettua tuotteiden laatua ja ajettava fuusio Chalmers Motorin kanssa loppuun, kaikkine siihen liittyvine velkomusoikeudenkäynteineen ym.


title: Walter Chrysler

text: Ennen kuin Chrysler pystyi alkamaan toimiin, Maxwellin konkurssipesän hoitajien oli asetettava pesä julkiseen pakkohuutokauppaan. Huutokaupassa tarjouksia yhtiöstä antoivat mm. William C. Durant, Studebaker sekä monet muut ja pesänhoitajien oli maksettava 10,8 miljoonaa dollaria saadakseen yhtiön omistukseensa ja pystyäkseen luomaan uuden yhtiön nimellä "Maxwell Motor Corporation". Walter P. Chrysler valittiin yhtiön pääjohtajaksi.


title: Walter Chrysler

text: Chrysler toi yhtiöön ZSB-tiimin, luottomiehensä Fred Zederin, Owen Skeltonin ja Carl Breerin, jotka olivat toimineet autojen suunnittelussa yhdessä jo Studebakerilla ja Willysillä. Tiimi työskenteli uuden Chrysler Six -mallin suunnitelmien parissa ja ensimmäinen Walter Chryslerin nimeä kantanut auto esiteltiin markkinoille vuonna 1924.


title: Walter Chrysler

text: Vuonna 1923 Chrysler oli ostanut New Yorkin Long Islandin Kings Pointissa sijaitsevan merenrantaresidenssin, jonka hän nimesi "Forker Houseksi" vaimonsa tyttönimen mukaan. Vuonna 1941 tämä kiinteistö myytiin Yhdysvaltain liittovaltion kauppamerenkulusta vastaavalle hallintoelimelle, ja nykyisin alue on yksi viidestä Yhdysvaltain merenkulkuakatemian koulutuspaikasta.


title: Walter Chrysler

text: Virginian Warrentoniin hän rakennutti "North Wales" -maaseuturesidenssin, jossa Walter Chrysler nuorempi muun muassa kasvatti rotuhevosia. Chrysler hankki omistukseensa myös lähistöllä sijainneen "Fauquier White Sulphur Springs" -kylpylän, jonka hän kunnostutti. Walter nuorempi jatkoi alueen kehittämistä isänsä kuoleman jälkeen ja alueelle toteutettiin mm. alue hevosilla tapahtuvaa metsästystä varten. Alue myytiin vuonna 1953, ja nykyisin siellä toimii "Fauquier Springs Country Club".


title: Walter Chrysler

text: Vuonna 1928 aloitettiin Manhattanilla New Yorkissa Chrysler Buildingin rakennustyöt. Valmistuttuaan vuonna 1930 se oli maailman korkein rakennus.


title: Walter Chrysler

text: Chrysler luopui yhtiönsä päivittäisten asioiden johtamisesta keväällä 1936 täytettyään 61 vuotta. Kaksi vuotta tämän jälkeen hänen vaimonsa Della menehtyi 58 vuoden ikäisenä. Chrysler koki pitkäaikaisen kumppaninsa menetyksen todella raskaasti ja sai aivoinfarktin. Aiemmin riski mies ei toipunut tästä enää koskaan kunnolla. Hän kuoli aivoverenvuodon seurauksena kotonaan "Forker Housessa" elokuussa 1940. Hänet on haudattu New Yorkin Sleepy Hollow’n hautausmaalle.


title: YritysEspoo

text: YritysEspoo tarjoaa maksuttomia neuvontapalveluita sekä yrittäjyyttä suunnitteleville että toimiville yrityksille, mukaan lukien kasvu- ja startup-yritykset. Lisäksi asiakkaiden käytössä on laaja asiantuntijaverkosto, joka tarjoaa erikoisosaamistaan esimerkiksi sopimusjuridiikassa ja vakuutuksissa.


title: YritysEspoo

text: Yritysneuvontaa saa suomeksi, ruotsiksi, englanniksi, saksaksi ja venäjäksi. Neuvonta on myös Inspecta Oy:n ISO 9001/2008 -laatusertifioitu. YritysEspoo järjestää lisäksi infotilaisuuksia yrittäjyydestä sekä Bisnesklinikoita toimiville yrityksille.


title: YritysEspoo

text: YritysEspoon taustalla toimii Espoon Seudun Uusyrityskeskus ry, joka on perustettu vuonna 1993. Koko Suomessa uusyrityskeskuksia on 29. Uusyrityskeskusten tehokkuudesta on valmistunut uusi tutkimus, joka osoittaa, että yksi uusi yritys maksaa yhteiskunnalle vain alle 800 euroa. Uusien yritysten vaikutukset näkyvät menestyvien yritysten kerryttäminä verotuloina, ostovoiman lisäyksenä ja työllistymisen tuomana hyvinvointina sekä säästyneinä työttömyyskorvauksina. Toiminnan tärkeydestä todistaa myös se, että uusyrityskeskusten neuvonnan kautta perustetuista yrityksistä runsaat 80 % on vielä toiminnassa viisi vuotta perustamisen jälkeen. Tilastojen mukaan ilman uusyrityskeskusten neuvontaa kaikista aloittaneista yrityksistä on viiden vuoden jälkeen toiminnassa enää noin puolet.


title: YritysEspoo

text:
YritysEspoon päärahoittajat ovat Espoon ja Kauniaisten kaupungit sekä Kirkkonummen kunta. YritysEspoon yrityspalvelusopimuksen allekirjoittajina ovat Espoon Seudun Uusyrityskeskus, Espoon TE-toimisto, Espoon Yrittäjät, Espoon kaupunki, Helsingin Seudun kauppakamari (Espoon konttori), Kauniaisten kaupunki, Kirkkonummen kunta, Spinno Enterprise Center (Laurea), Otaniemen Kehitys sekä Uudenmaan ELY-keskus.
YritysEspoo


title: Munkkiniemen kartano (kirja)

text: Munkkiniemen kartano – Maaseudun aristokraattiasunnosta Koneen kaupunkikonttoriksi on Kone Oyj:n vuonna 2015 julkaisema teos, joka esittelee Munkkiniemen kartanon historiaa. Tekstin ovat kirjoittaneet Alex Snellman ja Anna Ripatti.


title: Munkkiniemen kartano (kirja)

text: Teos keskittyy erityisesti niihin 200 vuoteen, jolloin nykyinen päärakennus on ollut olemassa. Kartanon perustaminen ajoitetaan vuoteen 1614, jolloin baltiansaksalainen Gerd von Schütz (Skytte) sai Munkkiniemessä olleet neljä tilaa haltuunsa, joskin tilat säilyivät vielä erillisinä.


title: Munkkiniemen kartano (kirja)

text: Kirja jakautuu lukuihin omistajien ja päärakennuksen käytön mukaan. Antti Herlin on kirjoittanut siihen esipuheen. Historiikissa käydään lyhyesti läpi Munkkiniemen historiaa ja aikaa ennen nykyistä päärakennusta. Sen jälkeen on ensin vuorossa tilan siirtyminen hollantilaisperäisen Mattheiszenin suvun jäsenen Thomas Mattheiszenin haltuun 1744. Aatelittomana hän sai tilan haltuunsa siksi, että tila ei enää ollut säteri vaan säteriratsutila, jonka isäntä voi olla talonpoikakin. Hänen leskensä aikana tilasta tuli periytyvää omaisuutta. Päärakennuksen rakennutti heidän pojanpoikansa Gustaf Adolf Mattheiszen. Muista rakennuksista ainoa säilynyt on viljamakasiinina ollut torni, joka muutettiin 1932 asuinkäyttöön.


title: Munkkiniemen kartano (kirja)

text: Kirjassa kerrotaan myös elokuvan "Katariina ja Munkkiniemen kreivi" taustoista. Elokuva kuvattiin Herttoniemen kartanossa, sillä Munkkiniemessä asui useita perheitä vuokralla. Elokuvalla on kuitenkin voinut olla osansa siihen, että kartanon säilyttämistä vaadittiin sodan jälkeisen purku-uhan aikana hyvin voimakkaasti.


title: Munkkiniemen kartano (kirja)

text: Kartano siirtyi Koneen omistukseen 1965. Koneen aikaa kartanossa käsittelee luku Koneen kausi. Rakennus peruskorjattiin ennen sen käyttönottoa pääkonttoriksi 1967. Peruskorjauksista 1960-luvulla tehtyä käsitellään lyhyesti, sen sijaan 2010-luvulla tehtyä korjausta kirjassa ei käsitellä. Kirja syntyi 2010-luvulla peruskorjauksen valmistuttua..


title: Munkkiniemen kartano (kirja)

text: Kirjan kuvituksena on runsaasti maalauksia, piirroksia, valokuvia ja arkkitehtipiirustuksia. Lopussa on lähteet ja viitteet.


title: Hullu kesä

text: Hullu kesä on suomalainen lastenelokuva vuodelta 1981. Se on Tapio Parkkisen (s. 1943) esikoisohjaus, ja Kangasalla kesällä 1980 kuvatun elokuvan rooleissa nähdään Eila Roine, Heikki Nousiainen, Tommi Auvinen sekä monia muita ammattinäyttelijöitä ja heidän perheenjäseniään.


title: Hullu kesä

text: Tamperelaispojat Jussi, Panu ja Tumppi saapuvat enonsa luokse Kangasalle kesänviettoon ja jännittäviä asioita alkaa tapahtua. Kirkon suntio kertoo heille verikivestä ja paikallisesta legendasta Kuussalon Kaarinasta, joka sitten ilmestyykin pojille.


title: Hullu kesä

text: Helge Jääskeläinen -niminen kukko esittelee elokuvassa Kangasalan kirkonkylää ja antaa elokuvan tekijätiedot.


title: Hullu kesä

text: "Hullu kesä" sai neljällä teatterikopiollaan yhteensä 10 472 katsojaa. Vuoden 1983 televisioesitys Yle TV2 -kanavalla keräsi noin 300 000 katsojaa.


title: Hullu kesä

text: Ensi-illan lehdistöarviot pitivät "Hullua kesää" hauskana mutta kömpelönä, parempana kuin Visa Mäkisen samantapaiset amatöörielokuvat, ja tervetulleena suomalaisena lastenelokuvana, ensimmäisenä sitten vuoden 1973 "Herra Huun'.


title: Luettelo Ranskan rannikkoalueista

text: Tämä on luettelo Ranskan rannikkoalueista aakkosjärjestyksessä.


title: Nanayaw Awuah-Addae

text: Nanayaw Awuah-Addae (s. 19. huhtikuuta 1984) on suomalainen koripalloilija.


title: Nanayaw Awuah-Addae

text: Pussihukkien kasvatti Awuah-Addae muutti kolmivuotiaana perheineen Ghanasta Suomeen. Hän edusti kasvattajaseuraansa miesten pääsarjassa vuodet 2000–2008 voittaen SM-hopeaa vuonna 2005 ja SM-pronssia vuonna 2003. Miesten pääsarjadebyyttinsä hän teki jo 15-vuotiaana. Kaudella 2007–2008 Awuah-Addae pelasi vain kevätkaudella, ensin Pussihukissa miesten I-divisioonassa kahdeksan ottelua, ja tämän jälkeen yhdeksän ottelua Korisliigassa Team Componentan joukkueessa. Kauden 2008–2009 hän edusti Korisliigassa pelannutta KTP-Basketia.


title: Nanayaw Awuah-Addae

text: Seuraavat kuusi vuotta Awuah-Addae oli loukkaantumisten johdosta sivussa kilpakoripallosta. Hän muun muassa vietti vuoden Australiassa, ja hänen perheeseensä syntyi kaksi lasta. Awuah-Addae joutui välivuosinaan useisiin polvileikkauksiin ja pelasi II-divisioonassa Pussihukkien kakkosjoukkueessa pelikuntonsa ylläpitämiseksi. Syyskuun alussa 2015 Korisliigajoukkue Helsinki Seagulls ilmoitti tehneensä Awuah-Addaen kanssa pelaajasopimuksen. Hän pelasi Seagullsissa heti voitokkaan harjoitusottelun turkkilaista Beşiktaşia vastaan.


title: Nanayaw Awuah-Addae

text: Awuah-Addae pelasi kymmeniä otteluita Suomen nuorisomaajoukkueissa. Suomen miesten maajoukkueessa Awuah-Addae pelasi kolme valmistavaa maaottelua vuonna 2005. Hän teki korkeimman pistemääränsä, kahdeksan, Englantia vastaan.


title: Nanayaw Awuah-Addae

text: Awuah-Addae opiskeli laskentatointa Aalto-yliopistossa. Lokakuun 2015 alussa hän oli pro gradu -työnsä tarkistamista vaille kauppatieteiden maisteri. Hän on työskennellyt autoalan yrityksen taloushallinnossa.


title: Hugo Keto

text: Hugo Oliver Keto (s. 9. helmikuuta 1998 Helsinki) on suomalainen jalkapallomaalivahti, joka edustaa englantilaista Brighton & Hove Albionia. Keto pelaa myös Suomen nuorten maajoukkueissa.


title: Hugo Keto

text:
Keto on FC Hongan ja Helsingin Jalkapalloklubin kasvatti. Kesällä 2014 hän siirtyi englantilaisen Arsenal FC:n juniorijoukkueeseen. Kaudella 2014-2015 hän pelasi yhden ottelun UEFA Youth Leaguessa, pitäen nollapelin Borussia Dortmundia vastaan marraskuussa 2014. Heinäkuussa 2015 Keto solmi ensimmäisen ammattilaissopimuksensa Arsenalin kanssa.
Heinäkuussa 2018 Keto Solmi Kahden Vuoden Sopimuksen Valioliiga Seura Brighton & Hove Albionnin kanssa


title: Hugo Keto

text: Keto on pelannut myös Suomen nuorten maajoukkueissa. Vuodesta 2015 alkaen hän on kuulunut alle 18-vuotiaiden maajoukkueeseen.


title: Luettelo Italian rannikkoalueista

text: Tämä on luettelo Italian rannikkoalueista aakkosjärjestyksessä.


title: Luettelo Espanjan rannikkoalueista

text: Tämä on luettelo Espanjan rannikkoalueista aakkosjärjestyksessä.


title: GNE

text: GNE (aiemmin GNUPedia) oli web-projekti, jonka tarkoitus oli luoda vapaa internet-tietosanakirja. Sen sisältö oli GNU Free Documentation License -lisenssin alaisena. Idean GNUPedia -projektiin keksi Richard Stallman joulukuussa 2000, ja se perustettiin tammikuussa 2001 Héctor Facundo Arenan moderoimana.


title: GNE

text: Heti, kun GNUPedia perustettiin, se sekoitettiin hyvin samalta kuulostavaan Nupediaan, jonka olivat perustaneet Jimmy Wales ja Larry Sanger. Lisäksi Wales omisti jo verkko-osoitteen gnupedia.org. GNUPedian nimeksi vaihdettiin GNE (lyhenne sanoista ""GNE is Not an Encyclopedia"", suom. "GNE ei ole tietosanakirja").


title: Geir Zahl

text: Geir Zahl (s. 19. toukokuuta 1975) on norjalainen muusikko. Hänet tunnetaan kitaristin roolistaan norjalaisessa rockbändi Kaizers Orchestrassa. Yhtyeen perustivat Geir Zahl ja hänen ystävänsä sekä yhtyeen keulahahmo Janove Ottesen. Zahl on säveltänyt ja laulanut useita yhtyeen kappaleita sekä livenä että levyllä.


title: Geir Zahl

text: Zahl syntyi Brynessä, Norjassa. Hän ystävystyi Ottesenin kanssa jo nuorena ja yhdessä he esiintyivät useissa yhtyeissä. Zahl ja Ottesen kirjoittivat kappaleita itsekseen, nauhoittivat ne toisen kuultavaksi ja sitten työstivät niitä yhdessä. Julkaistuaan kaksi kasettia Blod, snått & juling-yhtyeenä kaverusten inspiraatio haihtui ja heidän kolmas julkaisunsa hylättiin keskeneräisenä. Ottesen lähti armeijaan.


title: Geir Zahl

text: Hänen palattuaan hän ja Zahl muodostivat uuden yhtyeen, gnomin. He julkaisivat vain yhden albumin nimeltään Mys. Sitä myytiin todella heikosti, mutta kun heidän uusi yhtyeensä, Kaizers Orchestra, perustettiin, Geir ja Janove alkoivat tehdä taas musiikkia.


title: Geir Zahl

text: Vuonna 2007 Geir Zahl julkaisi ensimmäisen sooloalbuminsa taiteilijanimellä Zahl. Albumi on nimeltään "Nice for a Change". Albumilla ja livenä hän esiintyi Christer Knutsenin, Pål Hauskenin ja Bård Halsnen kanssa.


title: Geir Zahl

text: Vuonna 2008 Zahl kirjoitti kappaleita "Mannen som elsket Yngve" -nimistä norjalaista elokuvaa varten John Erik Kaadan kanssa.


title: Geir Zahl

text: Vuonna 2009 hän ohjasi ja kuvasi lyhytelokuvan "Die Polizei" -kappaleen tuotantoprosessista. Kappale oli ensimmäinen single Kaizers Orchestran albumilta Våre demoner.


title: Geir Zahl

text: Vuonna 2010 Zahl kertoi uudesta sooloprojektista nimeltä Uncle Deadly. Albumi "Monkey Do" julkaistiin 2. helmikuuta 2010.


title: Hiihtäjän virsiä

text: Hiihtäjän virsiä on Eino Leinon runokokoelma vuodelta 1900. Sitä sävyttää lapsuudenkodin nostalgia.


title: Hiihtäjän virsiä

text: Leino kirjoitti kokoelman runot Berliinin matkallaan vuonna 1898 ja sen ja seuraavan vuoden aikana Suomessa. Kokoelman tunnetuimpia runoja ovat Mirjamin laulu, Hautalaulu, Laulu onnesta, Rauhattoman rukous, Hyvä on hiihtäjän hiihdellä, Tuijotin tulehen kauan ja Yksin hiihtäjä.


title: Saint-Méen-le-Grand

text: Saint-Méen-le-Grand on kunta läntisessä Ranskassa Ille-et-Vilainen departementissa Bretagnen alueella. Tunnettuja kuntalaisia ovat pyöräilijäveljekset Louison ja Jean Bobet, joista Louison on kolminkertainen Ranskan ympäriajon voittaja.


title: Tosimiehiä

text: Tosimiehiä on viisiosainen suomalainen televisiosarja vuodelta 1980. Sarjan käsikirjoitti Matti Pajula ja ohjasi Pekka Parikka.


title: Tosimiehiä

text: Insinööri Mauno Kataja pohtii elämänsä mielekkyyttä. Hän ei enää viihdy työssään elektroniikka-alan yrityksessä, vaikka kaikki on päällisin puolin erinomaisesti. Pohdittuaan asioita usealta kantilta hän päättää koettaa siipiään pienviljelijänä, vaikka se johtaa elintason laskuun. Maatilan Mauno ostaa työkaverinsa Aarren isältä. Aarren mielenkiinto suuntautuu uran rakentamiseen elektroniikkateollisuudessa.


title: Tosimiehiä

text: Menestyvä nelikymppinen insinööri Mauno haluaa muuttaa maalle ja ryhtyä maatalousyrittäjäksi. Hän on eräänlaisessa kriisissä ja etsii minuuttaan. Hänellä on korkeakoulutettu 35-vuotias vaimo Merja sekä kaksi lasta, Jukka-Pekka ja Eeva-Riitta. Mauno työskentelee osastopäällikkönä vakavaraisessa elektroniikka-alan yrityksessä. Samassa yrityksessä työskentelee myös maalla syntynyt ja kasvanut Aarre, joka ei kuitenkaan ole kiinnostunut isänsä Joosepin tilan jatkamisesta. Aarrella on vaimo Kristiina ja yksi lapsi. Aarrelle tärkeintä on "silikonilastun" kehittäminen. Mauno taasen haluaa ostaa Joosepin maatilan.


title: Tosimiehiä

text: Merja ei ymmärrä, miksi Mauno on tyytymätön elämäänsä. Pariskunnallahan on kaikkea: 130 neliömetrin asunto ja runsaasti aineellista hyvää. Mauno alkaa pehmittää Merjaa, jotta tämä hyväksyisi maallemuuttoaikeet. Merja pitää Maunoa herraspoikana, joka silkkaa turhamaisuuttaan haluaa kokea niukkuutta maaseudulla. Maunon työpaikalla tehdään paraikaa organisatorisia muutoksia. Mauno on firman avainhenkilöitä, eikä johtoporras suhtaudu suopeasti hänen lähtöaikeisiinsa. Mauno pysyy kuitenkin päätöksessään ja Merjakin alkaa lämmetä hänen suunnitelmalleen.


title: Tosimiehiä

text: Aarresta tulee firman uusi osastopäällikkö. Mauno puolestaan on ostanut Joosepin tilan ja harjoittelee maatalouteen liittyviä töitä. Maunon läksiäisiä vietetään miesten saunaillassa. Samaan aikaan Merja juhlii hillitysti Kristiinan kanssa ravintolassa. Katajat sopeutuvat hyvin maalaisyhteisöön, jonka ihmisiä he tuntevat jo ennestään. Maunolla on tosin vaikeuksia maalaistöiden omaksumisessa. On epävarmaa, saavatko Katajat tilansa kannattavaksi. Merja saa työtarjouksen kansalaisopistosta; häntä tullaan pyytämään näytelmäseuran vetäjäksi.


title: Tosimiehiä

text: Mauno on pikkuhiljaa oppinut maatalouteen liittyvät työtehtävät. Ilmari Kurjesta on tullut hänen hyvä ystävänsä ja neuvonantajansa. Vanhempiensa luona naimattomana elävä Ilmari saa eräästä Laurasta potentiaalisen vaimoehdokkaan. Merja alkaa ohjata näytelmäryhmää emännän toimensa ohessa. Aarre on ottanut paikkansa firman osastopäällikkönä. Katajien maatila ajautuu talousvaikeuksiin, eikä Maunolle myönnetä lisää lainaa. Pienviljelijänä hänen maksukykynsä ei ole samaa luokkaa kuin insinöörinä. Maunon mitta alkaa täyttyä.


title: Tosimiehiä

text: Mauno saa pelastettua elinkeinonsa pienviljelijänä ja Merjalle tarjotaan uusia kiinnostavia tehtäviä kansalaisopistossa. Ilmarin ja Lauran suhde on kariutua Ilmarin mustasukkaisuuteen, mutta ennen pitkää he päätyvät kahden kesken heinälatoon. Maunon entistä työpaikkaa kohtaa suru-uutinen, kun firman toimitusjohtaja Lars Usvala kuolee äkillisesti. Usvalan kuolema johtaa firman jälleen suuriin organisaatiomuutoksiin. Joosepin syntymäpäiviä vietetään kesäjuhlissa koko kylän voimin, Ilmari ajaa itsensä käsikähmään Lauraa aikoinaan havitelleen kilpakosijansa kanssa. Sandberg tulee tarjoamaan Maunolle tehtaanjohtajan paikkaa, mihin Maunon on äkkiseltään vaikea antaa vastaustaan: hän lähtee syöttämään hevosta. Loppukuvassa Mauno katselee tiluksiaan tyytyväisen oloisena.


title: Tosimiehiä

text: "Tosimiehiä"-sarjan kuvasi Jorma Tervonen, lavasti Kristine Elo ja puvusti Päivi Koivula. Musiikista vastasi Pentti Hietanen.


title: Tosimiehiä

text: MTV Oy on julkaissut sarjan DVD:nä, viisiosaisen sarjan yhteiskesto on 234 minuuttia.


title: Luettelo Marvel Cinematic Universen televisiosarjoista

text: Marvel Cinematic Universen (MCU) televisiosarjat ovat Marvel Comicsin sarjakuviin perustuvia supersankaritelevisiosarjoja. Sarjat ovat olleet tuotannossa vuodesta 2013 alkaen, ja siitä asti Marvel Television ja ABC Studios, yhdessä sen tuotanto-osasto ABC Signature Studiosin kanssa ovat esittäneet yksitoista televisiosarjaa, esittäen niitä antennilähetysten, suoratoistojen ja kaapelitelevision kautta ABC:llä, Netflixissä, Hulussa ja Freeformilla. Lisäksi Marvel Studios—MCU-elokuvat toteuttanut tuotantostudio—kehittää Disney+:lle vähintään kolmea miniverkkosarjaa.


text: Ensimmäinen Marvel Cinematic Universen televisiosarja, "S.H.I.E.L.D. Agentit", alkoi Yhdysvalloissa ABC-kanavalla syksyllä 2013, ja sitä seurasi "Agent Carter" alkuvuodesta 2015. Marvel myös teki Imax Corporationin kanssa sopimuksen televisiosarjan "Inhumans" kahden ensimmäisen jakson esittämisestä Imax-teattereissa syyskuussa 2017 ennen koko sarjan esittämistä ABC-kanavalla saman vuoden aikana. Lisäksi on tilattu pilottijakso komedialle nimeltä "Damage Control", mutta sen esitysajankohdasta ei ole julkaistu tietoa. Netflixin Marvel-sarjoista kaksi ensimmäistä, "Daredevil" ja "Jessica Jones", julkaistiin vuonna 2015. "Luke Cage" julkaistiin vuonna 2016 sekä "Iron Fist", "The Defenders" ja "The Punisher" vuonna 2017. MCU laajentui vuonna 2017 laajentui myös Huluun televisiosarjan "Runaways" myötä. Vuonna 2018 Freeform-kanavalla alettiin esittämään televisiosarjaa "Cloak & Dagger". "New Warriors" oli alun perin tarkoitus esittää myös Freeformilla vuonna 2018, kunnes sille alettiin uutta esittäjää.


text: Clark Gregg esittää "S.H.I.E.L.D. Agentit" -sarjan pääosassa Phil Coulsonia uusien roolinsa MCU-elokuvista. "Agent Carterissa" Hayley Atwell myös uusii roolinsa Peggy Carterina elokuvista. Anson Mount esittää pääosassa Mustaa Salamaa sarjassa "Inhumans". Charlie Cox esittää Matt Murdockia / Daredeviliä sarjassa "Daredevil" ja Jon Bernthalin tehdessä ensiesiintymisensä Frank Castlen / Tuomarin roolissa sen toisella tuotantokaudella. Krysten Ritterin ja Mike Colterin esittävät Jessica Jonesia ja Luke Cagea sarjassa "Jessica Jones", Colterin esiintyessä myöhemmin pääosassa sarjassa "Luke Cage". Finn Jones tulee esittämään Danny Randia / Rautanyrkkiä sarjassa "Iron Fist", ja esiintyy Coxin, Ritterin ja Colterin ohella myös sarjassa "The Defenders", Bernthalin uusiessa roolinsa sarjassa "The Punisher". Rhenzy Feliz näyttelee sarjassa "Runaways" Karkureiden johtajaa Alex Wilderia. Olivia Holt ja Aubrey Joseph näyttelevät Tandy Bowenia / Tikaria ja Tyrone Johnsonia / Viittaa sarjassa "Cloak & Dagger", kun taas Milana Vayntrub ja Derek Theler tulevat näyttelemään Doreen Greeniä / Oravatyttöä ja Craig Hollisia / Herra Kuolematonta sarjassa "New Warriors".


text: Agentti Phil Coulson kokoaa pienen ryhmän S.H.I.E.L.D.:n ("Strategic Homeland Intervention, Enforcement and Logistics Division") agentteja käsittelemään uusia tapauksia. Havaittuaan, että Projekti Tuhatjalkainen ja sitä johtava ”Selvänäkijä” ovat yhteistyössä terroristijärjestö Hydran kanssa, Coulson ja hänen tiiminsä joutuvat jahtaamaan Hydran jäseniä, jotka ovat yhä vapaalla jalalla jäljiltä, sekä pyrkivät saamaan takaisin hallituksen luottamuksen. S.H.I.E.L.D.:n joutuessa sotaan sekä Hydraa että epäinhimillisiä vastaan, Coulson aloittaa salaisen tehtävän maailman suojelemiseksi uusilta uhilta. Hydran ja epäinhimillinen Hiven kukistumisen jälkeen, S.H.I.E.L.D.:istä on tullut jälleen laillinen järjestö, ja Coulson on palannut takaisin tavalliseksi kenttäagentiksi etsiäkseen käsiinsä muitakin kyvykkäitä ihmisiä, mukaan lukien Robbie Reyesin / Aaveajajan. Samaan aikaan agentti Leo Fitz ja tohtori Holden Radcliffe viimeistelevät työnsä LMD-robottien parissa. Myöhemmin Coulson ja hänen tiiminsä siepataan ja viedään avaruuteen, missä heidän on keksittävä keino ihmiskunnan pelastamiseksi ja kotiin palaamiseksi.


text: ABC tilasi elokuussa 2012 pilottijakson ohjelmalle nimeltä "S.H.I.E.L.D.", jonka Joss Whedon ohjasi, ja jonka hän käsikirjoitti Jed Whedonin ja Maurissa Tancharoenin kanssa. 6. huhtikuuta 2013, ABC julisti sarjan uudeksi nimeksi "Marvel's Agents of S.H.I.E.L.D.", ja sarja tilattiin virallisesti 10. toukokuuta 2013. Jed Whedonin, Tancharoenin ja Jeffrey Bellin toimiessa sarjan showrunnereina, Clark Gregg uusi elokuvista tutun roolinsa Phil Coulsonina. Sarjan toisesta kaudesta ilmoitettiin 8. toukokuuta 2014, kolmannesta kaudesta 7. toukokuuta 2015, neljännestä kaudesta 3. maaliskuuta 2016, viidennestä kaudesta 11. toukokuuta 2017, kuudennesta kaudesta 14. toukokuuta 2018 ja seitsemännestä 16. marraskuuta 2018. Kuudes ja seitsemäs kausi tulevat kumpikin koostumaan 13 jaksosta.


text: Ensimmäinen tuotantokausi alkoi 24. syyskuuta 2013, ja sen tapahtumissa viitattiin myös elokuviin "" ja "Captain America: The Return of the First Avenger". Paljastus Hydran soluttautumisesta S.H.I.E.L.D.:iin elokuvassa "Captain America: The Return of the First Avenger" vaikutti suuresti koko sarjaan. Elokuvan tapahtumien vaikutuksista sarjan juoneen, Loeb sanoi, "Se on äärimmäisen ainutlaatuinen kokemus, jota ei ole olemassa muualla päin viihdealaa." Toinen tuotantokausi alkoi 23. syyskuuta 2014, ja esitteli epäinhimilliset osaksi MCU:ta, ennen näiden omaa televisiosarjaa. Lisäksi toistuvana juonielementtinä kahdella ensimmäisellä tuotantokaudella oli ruumis, joka kuului kriille, rodulle, jolla oli merkittävä rooli elokuvassa "Guardians of the Galaxy". Kolmas tuotantokausi alkoi 29. syyskuuta 2015, ja siinä esiteltiin epäinhimillisistä koottuna sankariryhmänä Salaiset Soturit sekä LMD-robotit ("Life Model Decoy"). Neljäs tuotantokausi alkoi 20. syyskuuta 2016, ja siinä esiteltiin Robbie Reyes / Aaveajaja. Se sisälsi myös viittauksia "Agent Carterin" toisen tuotantokauden ja "Doctor Strangen" tapahtumiin. Viides tuotantokausi alkoi 1. joulukuuta 2017 ja sen neljän viimeisen jaksoa sijoittuivat samaan aikaan "in" kanssa.


text: Ensimmäisellä kaudella Samuel L. Jackson, Cobie Smulders, Maximiliano Hernández, Titus Welliver ja Jaimie Alexander uusivat Nick Furyn, Maria Hillin, Jasper Sitwellin, Felix Blaken, ja Sifin roolit edellisistä MCU-elokuvista ja One-Shot -lyhytelokuvista. Toisella kaudella, Alexander ja Smulders tekevät paluun, minkä lisäksi Hayley Atwell, Neal McDonough, Kenneth Choi, ja Henry Goodman uusivat Peggy Carterin, Timothy "Dum Dum" Duganin, Jim Moritan, ja tohtori Listin roolit edellisistä MCU-elokuvista. Kolmannella kaudella, William Sadler palasi presidentti Matthew Ellisin rooliin edellisistä MCU-elokuvista, ja Powers Boothe esiintyi toistuvasti Gideon Malickin roolissa, hahmon esiinnyttyä aiemmin nimettömänä elokuvassa "The Avengers".


text: Vuonna 1946 Peggy Carterin on tasapainoitettava rutiininomainen toimistotyönsä Strategisessa tiedereservissä ("Strategic Scientific Reserve"), samalla kun auttaa salaa Howard Starkia, joka lavastetaan syylliseksi laittomaan asekauppaan. Apunaan Starkin hovimestari, Edwin Jarvis, Carter yrittää hankkiutua aseista eroon ja löytää oikeat syylliset. Carter muuttaa myöhemmin New Yorkista Los Angelesiin ja kohtaa uuden uhan, toisen maailmansodan jälkeisen atomisen ajan kynnyksellä, saa uuden kodin ja tapaa uusia ihmisiä, sekä mahdollisesti myös uuden rakkauden.


text: Syyskuuhun 2013 mennessä Marvel oli myös kehittänyt sarjan, jota inspiroi One-Shot -lyhytelokuva "Agent Carter", päähenkilönään Peggy Carter, ja tammikuussa 2014 ABC Entertainment Groupin johtaja Paul Lee vahvisti sarjan olevan kehityksessä, ja mahdollisen pilottijakson käsikirjoituksen tekijöiksi Christopher Markusin ja Stephen McFeelyn, jotka käsikirjoittivat myös "in" ja "in". Tara Butters, Michele Fazekas ja Chris Dingess toimivat sarjan showrunnereina, Hayley Atwellin uusiessa roolinsa Peggy Carterina. 8. toukokuuta 2014 ABC tilasi virallisesti "Agent Carter" -sarjan. Toisesta tuotantokaudesta ilmoitettiin 7. toukokuuta 2015. ABC ilmoitti 12. toukokuuta 2016 lopettavansa sarjan kahteen tuotantokauteen.


text: Ensimmäinen tuotantokausi, joka alkoi 6. tammikuuta 2015, kertoi useissa MCU-elokuvissa esiintyneiden Musta Leski- ja Talvisotilas-ohjelmien alkuperästä. Toisella tuotantokaudella, joka alkoi 19. tammikuuta 2016, nähtiin pimeävoima, jolla on yhteyksiä Marcus Danielsiin sarjassa "S.H.I.E.L.D. Agentit" sekä Tohtori Outoon.


text: Ensimmäisellä tuotantokaudella Dominic Cooper uusii roolinsa Howard Starkina elokuvasta "Captain America: The First Avenger". James D’Arcy esittää Edwin Jarvisia, Starkin hovimestaria, joka toimii myöhemmin inspiraationa Tony Starkia palvelevalle tekoälylle J.A.R.V.I.S. Costa Ronin esittää nuorta Anton Vankoa, joka oli Starkin ohella toinen kaarireaktorin luojista. Chris Evans esiintyy Steve Rogersina / Kapteeni Amerikkana "The First Avengeristä" otetun arkistokuvan kautta. McDonough ja Toby Jones uusivat roolinsa Duganina ja Arnim Zolana. Toisella tuotantokaudella Cooper palaa Howard Starkin rooliin.


text: Sarja keskittyy Mustan Salamaan ja muihin Epäinhimillisten kuningasperheen jäseniin.


text: Marraskuussa 2016 Marvel Television ja Imax Corporation julkistivat televisiosarjan "Marvel’s Inhumans", jonka he toteuttavat yhdessä ABC Studiosin kanssa. Sarjan kaksi ensimmäistä jaksoa kuvattiin kokonaan Imax-digitaalikameroilla, ja esitettiin Imax-teattereissa kahden viikon ajan 1. syyskuuta 2017 alkaen. Tietyt kohtaukset muista jaksoista kuvattiin Imax-kameroilla. ABC esitti sarjaa viikottain 29. syyskuuta 2017 alkaen. Kahteen ensimmäiseen jaksoon sisällytetään myös materiaalia, jota Imax-versioissa ei näytetä. Sarja ei tiettävästi ole televisioon sovitettu versio Marvel Studiosin vuodelle 2019 suunnittelemasta, mutta sittemmin julkaisuaikataulusta vedetystä "Inhumans"-elokuvasta eikä myöskään "S.H.I.E.L.D. Agenttien" spin-off. Disney–ABC Television Groupin puheenjohtaja Ben Sherwood lisäsi: "Olemme työskennelleet erittäin huolellisesti Marvel Studiosin ystäviemme kanssa – ja tämä on tärkeä seikka – varmistaaksemme, että aikataulun ja sisällön osasta ainoastaan rikastamme Marvel-maailmaa." Sarjan teatteriesitys on rajoitettu niin, ettei se tule yhdenkään Marvel Studiosin elokuvan julkaisun tielle. Joulukuussa 2016 Scott Buckin julkistettiin olevan sarjan showrunner ja vastaava tuottaja. Helmikuussa 2017 Anson Mount valittiin Mustan Salaman näyttelijäksi. Kuvaukset alkoivat Havaijilla maaliskuussa 2017 ja päättyivät kesäkuussa. ABC julisti sarjan virallisesti lopetetuksi 11. toukokuuta 2018.


text: Lokakuussa 2013 Marvel valmisteli neljää draamasarjaa ja yhtä minisarjaa, yhteensä 60 jaksoa, esittääkseen niitä VOD-palveluissa tai kaapelitelevision välityksellä, Netflixin, Amazonin ja WGN American osoittaessa kiinnostusta. Marraskuussa 2013 ilmoitettiin, että Disney tulisi julkaisemaan Netflixiin näyteltyjä televisiosarjoja Daredevilistä, Jessica Jonesista, Rautanyrkistä ja Luke Cagesta, johtaen lopulta Puolustajista kertovaan minisarjaan.


text: Päivisin asianajajana työskentelevä ja nuorena poikana sokeutunut Matt Murdock käyttää kehittyneitä aistejaan taistellakseen öisin rikollisuutta vastaan Hell’s Kitchenin kaduilla omankädenoikeuden edustajana nimeltä Daredevil, asettuen vastakkain rikollisjohtaja Wilson Fiskin kanssa. Murdock kohtaa myöhemmin Frank Castlen / Tuomarin, joka harjoittaa omankädenoikeutta kuolettavammilla keinoilla, ja todistaa entisen tyttöystävänsä, Elektra Natchiosin, paluuta. "The Defendersin" tapahtumien jälkeen Murdock joutuu valitsemaan sankaruuden ja piileskelyn välillä, kun Wilson Fisk vapautuu vankilasta.


text: Joulukuussa 2013 Marvel vahvisti, että Drew Goddard olisi "Daredevilin" vastaava tuottaja ja showrunner, sekä käsikirjoittaisi ja ohjaisi sarjan ensimmäisen jakson, vaikka toukokuun 2014 lopussa ilmoitettiin, ettei Goddard olisikaan enää sarjan showrunner, vaan hänet korvaisi Steven S. DeKnight. Goddard, joka käsikirjoitti kaksi ensimmäistä jaksoa, jäi sarjan vastaavaksi tuottajaksi. Paljastettiin myös, että sarjan nimi olisi "Marvel's Daredevil". Muutamaa päivää myöhemmin Charlie Cox valittiin näyttelemään Daredeviliä. Toinen tuotantokausi tilattiin 21. huhtikuuta 2015, ja Doug Petrie ja Marco Ramirez astuisivat showrunnereiksi DeKnightin tilalle, joka ei kiireisen aikataulunsa voinut palata tehtävään. Kolmas tuotantokausi tilattiin heinäkuussa 2016 ja lokakuussa 2017 sarjan uudeksi showrunneriksi julkistettiin Erik Oleson. Netflix ilmoitti 29. marraskuuta 2018 lopettavansa sarjan kolmanteen tuotantokauteen.


text: Ensimmäinen tuotantokausi, jonka kaikki jaksot julkaistiin 10. huhtikuuta 2015, sisältää viittauksia "The Avengersiin" ja New Yorkin taisteluun sekä maininnan Carl ”Murskaaja” Creelistä, joka esiintyy sarjassa "S.H.I.E.L.D. Agentit". Lisäksi nähdään myös Rautanyrkin vihollisen Steel Serpentin tunnus. Toisella tuotantokaudella, joka julkaistiin 18. maaliskuuta 2016, esiintyy "S.H.I.E.L.D. Agenteissa" nähty moottoripyöräjengi Dogs of Hell, sekä lukuisia viittauksia "Jessica Jonesin" ensimmäisen tuotantokauden tapahtumiin. Kolmas tuotantokausi julkaistiin 19. lokakuuta 2018.


text: Toisella kaudella Jon Bernthal liittyi näyttelijäkaartiin Frank Castlen / Tuomarin roolissa, ennen omaa sarjaansa, Michelle Hurdin ja Carrie-Anne Mossin uusiessa Samantha Reyesin ja Jeri Hogarthin roolit sarjasta "Jessica Jones".


text: Entinen supersankari Jessica Jones, joka kärsii traumaperäisestä stressihäiriöstä, avaa oman etsivätoimiston auttaakseen ihmisiä, mukaan lukien muita supersankareita. Kilgraven kohtaamisen jälkeen hän alkaa tutkia uutta tapausta ja joutuu samalla kohtaamaan menneisyytensä.


text: Marraskuussa 2013 Melissa Rosenbergin ilmoitettiin olevan sarjan käsikirjoittaja ja vastaava tuottaja. Maaliskuussa 2014 Loeb ilmoitti "Jessica Jonesin" kuvausten alkavan "Daredevilin" jälkeen. Joulukuussa 2014 Krysten Ritter valittiin näyttelemään Jessica Jonesia sarjassa, jonka virallinen nimi on "Marvel’s Jessica Jones". Toinen tuotantokausi tilattiin 17. tammikuuta 2016. Kolmas tuotantokausi tilattiin 12. huhtikuuta 2018.


text: Ensimmäinen tuotantokausi, joka julkaistiin 20. marraskuuta 2015, sisältää viittauksia Kostajiin ja "The Avengersin" tapahtumiin. Ensimmäisellä tuotantokaudella Mike Colter valittiin näyttelemään Luke Cagea, joka esiintyy sarjassa toistuvana hahmona ennen omaa sarjaansa. Jo "Daredevilissä" esiintynyt Rosario Dawson uusii Claire Templen roolin. sekä Royce Johnson Brett Mahoneyn roolin. Toinen tuotantokausi julkaistiin 8. maaliskuuta 2018. Elden Henson palasi Franklin ”Foggy” Nelsonin rooliin, sekä Rob Morgan ja Tijuana Ricks Turk Barrettin ja Thembi Wallacen rooleihin. Kolmas tuotantokausi tullaan julkaisemaan vuonna 2019.


text: Luke Cagen saatua sabotoidun kokeen myötä yli-inhimilliset voimat ja murtumattoman ihon hänestä tulee etsintäkuulutettu karkuri, joka yrittää uudelleenrakentaa elämänsä Harlemissa, mutta joutuu pian kohtaamaan menneisyytensä ja taistelemaan kaupunkinsa sydämestä. Puhdistettuaan maineensa Cagesta tulee sankari ja julkkis, joka kohtaa myös uuden uhan ja on ajautumassa lähemmäs roistomaisuuden rajaa.


text: Colter uusii roolinsa Carl Lucasina / Luke Cagena omassa sarjassaan, jonka nimi on "Marvel’s Luke Cage". Maaliskuussa 2014 Loeb ilmoitti sarjan kuvausten alkavan "Iron Fistin" kuvausten jälkeen, jolloin se olisi ollut neljäs yksittäinen sarja. Maaliskuussa 2015 "Luke Cagen" ilmoitettiin kuitenkin olevan kolmas yksittäinen sarja, jonka tuotanto alkaisi "Jessica Jonesin" jälkeen. Sarja vaihtoi julkaisemisjärjestyspaikkansa "Iron Fistin" kanssa vaihtui Luke Cagen saatua positiivista palautetta "Jessica Jonesissa" ja koska Marvel halusi ”seurata vauhtia”. Saman kuukauden aikana Cheo Hodari Cokerin ilmoitettiin olevan sarjan showrunner ja vastaava tuottaja. Toinen tuotantokausi tilattiin 3. joulukuuta 2016. Netflix ilmoitti 19. lokakuuta 2018 lopettavansa sarjan kahteen tuotantokauteen.


text: Ensimmäinen tuotantokausi julkaistiin 30. syyskuuta 2016, ja se sisälsi viittauksia "The Avengersiin", "Daredevilin" toiseen tuotantokauteen, "Jessica Jonesin" ensimmäiseen tuotantokauteen, ja mainosjulisteen Colleen Wingin itsepuolustuskursseille, sekä mainitsee Justin Hammerin, Wilson Fiskin ja Frank Castlen. Dawson, Rob Morgan, Rachael Taylor, Stephen Rider, Parisa Fitz-Henley ja Danny Johnson uusivat aiemmista sarjoista tutut Claire Templen, Turk Barrettin, Trish Walkerin, Blake Towerin, Reva Connorsin ja Ben Donovanin roolit.


text: Toinen tuotantokausi julkaistiin 22. kesäkuuta 2018, ja se sisälsi viittauksen etsivä Brigid O’Reillyyn, joka oli västikään siirtynyt Harlemista New Orleansiin, viittauksena hahmon rooliin sarjassa "Cloak & Dagger". Finn Jones, Jessica Henwick ja Henson esiintyivät kaudella Danny Randin, Colleen Wingin ja Foggy Nelsonin rooleissa.


text: Oltuaan 15 vuotta kadoksissa Danny Rand palaa New Yorkiin ottaakseen perheensä yhtiön hallintaansa. Vakavan uhan noustessa hänen on kuitenkin valittava sukunsa perinnön ja Rautanyrkin velvollisuuksien välillä.


text: Loeb ilmoitti alun perin maaliskuussa 2014, että Rautanyrkin sarjan kuvaukset alkaisivat "Jessica Jonesin" jälkeen, jolloin se olisi ollut Netflixin kolmas Marvel-sarja. Maaliskuussa 2015 sen ilmoitettiinkin olevan neljäs sarja, jonka tuotanto alkaa "Luke Cagen" jälkeen. Sarja vaihtoi julkaisemisjärjestyspaikkansa "Luke Cagen" kanssa Luke Cagen saatua positiivista palautetta "Jessica Jonesissa" ja koska Marvel halusi "seurata vauhtia". Huhtikuussa 2015 sarjan viralliseksi nimeksi paljastettiin "Marvel’s Iron Fist". Joulukuussa 2015 Marvel ilmoitti Scott Buckin olevan valittu sarjan showrunneriksi ja vastaavaksi tuottajaksi. Helmikuussa 2016 Finn Jones valittiin Rautanyrkin rooliin. Heinäkuussa 2017 paljastettiin, että sarjalle oli tilattu toinen tuotantokausi. Raven Metzner valittiin Buckin tilalle uudeksi showrunneriksi. Netflix ilmoitti 12. lokakuuta 2018 lopettavansa sarjan kahteen tuotantokauteen.


text: Ensimmäinen tuotantokausi, joka julkaistiin 17. maaliskuuta 2017, sisälsi viittauksia "The Avengersin" tapahtumiin, Hulkiin, Stark-yhtiöihin, Jessica Jonesiin, Daredeviliin, Luke Cageen ja Seagaten vankilaan, ja mainitsee moottoripyöräjengin Dogs of Hell, New York Bulletinin päätoimittaja Mitchell Ellisonin, toimittaja Karen Pagen, Roxxon Oilin sekä Midland Circlen. "Daredevilin" toisen tuotantokauden tapahtumat ovat myös huomioitu. Moss, Dawson, Wai Ching Ho, Marquis Rodriguez, Tijuana Ricks ja Suzanne H. Smart uusivat edellisistä sarjoista tutut Jeri Hogarthin, Claire Templen, Madame Gaon, Darrylin, Thembi Wallacen ja Shirley Bensonin roolit.


text: Toinen tuotantokausi julkaistiin 7. syyskuuta 2018, Simone Missickin palatessa Misty Knightin rooliin.


text: Supersankarit Daredevil, Jessica Jones, Luke Cage ja Rautanyrkki yhdistävät voimansa New Yorkissa.


text: "The Defendersissä" Cox, Ritter, Colter ja Jones uusivat Matt Murdockin / Daredevilin, Jessica Jonesin, Luke Cagen ja Danny Randin / Rautanyrkin roolit edellisistä sarjoista. Maaliskuussa 2014 Loeb ilmoitti, että kyseisen minisarjan, viralliselta nimeltään "Marvel’s The Defenders", kuvaukset alkaisivat "Iron Fistin" jälkeen.. Huhtikuussa 2016, Marvel ilmoitti Doug Petrien ja Marco Ramirezin tulevan olemaan "The Defendersin" showrunnerit. Kuvausten alkaessa New Yorkissa lokakuussa 2016, Petrie oli eronnut tehtävistään sarjan toisena showrunnerina. Kuvaukset päättyivät maaliskuussa 2017. Sarjan kaikki kahdeksan jaksoa julkaistiin 18. elokuuta 2017.


text: Deborah Ann Woll, Elden Henson, Scott Glenn, Élodie Yung, Eka Darville, Moss, Taylor, Missick, Jessica Henwick, Dawson, Ho, Ramón Rodríguez, Peter McRobbie, Morgan, Amy Rutberg, Susan Varon ja Nichole Yannetty palaavat edellisistä sarjoista tuttuihin Karen Pagen, Foggy Nelsonin, Stickin, Elektra Natchiosin, Malcolm Ducassen, Jeri Hogarthin, Trish Walkerin, Misty Knightin, Colleen Wingin, Claire Templen, Madame Gaon, Bakuton, isä Lantomin, Turk Barrettin, Marci Stahlin, Josien ja Nicolen rooleihin. Sarjassa esiintyy myös edellsissä sarjoissa mainittu rakennus Midland Circle, joka paljastuu Käden tukikohdaksi, heidän ostettua elämää pidentävän eliksiirin ainesosien löytämiseksi sen alta. Minisarja sisältää myös viittauksia "The Avengersiin".


text: Frank Castle on piinattu ja jahdattu mies perheensä murhan jälkeen ja ryhtyy omankädenoikeuden edustajaksi nimeltä "Tuomari", joka taistelee rikollisuutta vastaan keinoilla millä hyvänsä.


text: Tammikuussa 2016, ennen Jon Bernthalin ensiesiintymistä aseistetun omankädenoikeuden edustaja Frank Castlen / Tuomarin roolissa "Daredevilin" toisella tuotantokaudella, Netflix ilmoitti "Daredevil"-sarjan spin-offin, "The Punisherin", olevan hyvin "varhaisessa tuotannossa" ja että sarjalle etsittiin showrunneria. Sarja keskittyisi nimensä mukaisesti itse Bernthaliin esittämään Castleen, ja sen kuvailtiin olevan erillinen niistä, jotka johtaisivat "The Defendersin" tapahtumiin. Loeb ilmoitti, ettei Marvel Television ollut vielä aloittanut spin-offin tuotantoa, vaan keskittyivät ”"Daredevilin" toisen tuotantokauden 13 parhaaseen jaksoon”, mutta sanoi: ”En koskaan yritä lannistaa kanavaa katsomasta hahmojamme ja rohkaisemasta meitä tekemään lisää...Jos niin hyvin käy, että kirjoittaminen, ohjaus ja näyttelijä saavat ihmiset haluamaan nähdä enemmän kyseistä henkilöä, hienoa.” Huhtikuussa 2016 Marvel ja Netflix tilasivat "The Punisherin", vahvistaen Bernthalin paluun rooliin ja nimittäen Steve Lightfootin sen showrunneriksi. Kuvaukset alkoivat Brooklynissä, New Yorkissa lokakuussa 2016, ja päättyivät huhtikuussa 2017. Toinen tuotantokausi tilattiin 12. joulukuuta 2017.


text: Ensimmäinen tuotantokausi julkaistiin 17. marraskuuta 2017. Woll ja Morgan palasivat "Daredevilistä" tuttuihin rooliinsa Karen Pagena ja Turk Barrettina. Toinen tuotantokausi julkaistiin 18. tammikuuta 2019.


text: Kun kuusi teini-ikäistä savat selville heidän vanhempiensa olevan roistoja, he päätyvät vastahakoisesti yhdistämään voimansa näitä vastaan.


text: Elokuussa 2016 Marvel julkisti tilausvideopalvelu Hulun tilanneen pilottijakson sekä ylimääräisiä kirjoituksia sarjalle "Marvel’s Runaways", joka perustuu supersankariryhmään Karkurit. Pilottijakson käsikirjoittavat Josh Schwartz ja Stephanie Savage, jotka tulevat toimimaan myös sarjan vastaavina tuottajina ja showrunnereina. Helmikuussa 2017, Marvel julkisti Karkureiden näyttelijät: Rhenzy Feliz näyttelee Alex Wilderia, Lyrica Okano Nico Minorua, Virginia Gardner Karolina Deania, Ariela Barer Gertrude "Gert" Yorkesia, Gregg Sulkin Chase Steinia ja Allegra Acosta Molly Hernandezia. Pian tämän jälkeen julkistettiin PRIDE:n, Karkureiden vanhempien muodostaman rikollisyhteisön, jäsenten näyttelijät: Randy Sands näyttelee Geoffrey Wilderia, Angel Parker Catherine Wilderia, Brittany Ishibashi Tina Minorua, James Yaegashi Robert Minorua, Kevin Weisman Dale Yorkesia, Brigid Brannagh Stacey Yorkesia, Annie Wersching Leslie Deania, Kip Pardue Frank Deania, James Marsters Victor Steinia ja Ever Carradine Janet Steinia. Hulu tilasi sarjan toukokuussa 2017. Kuvaukset alkoivat Los Angelsissa helmikuussa 2017 ja päättyivät lokakuussa 2017. Ensimmäinen tuotantokausi koostuu 10 jaksosta, joista kolme ensimmäistä julkaistiin 21. marraskuuta 2017 alkaen. Hulu tilasi 8. tammikuuta 2018 sarjalle toisen tuotantokauden, joka koostuu 13 jaksosta ja julkaistiin kokonaisuudessaan 21. joulukuuta 2018.


text: Elokuvassa "Doctor Strange" esiintyi aiemmin Mystisen magian mestari nimeltä Tina Minoru, jota näytteli Linda Louise Duan, mutta tämä ei välttämättä ole sama hahmo.


text: Tyrone Johnson ja Tandy Bowen, kaksi supervopimaista teini-ikäistä, joilla on erilaiset taustat, tutustuvat toisiinsa ja huomaavat voimiensa toimivan parhaiten, kun he ovat yhdessä, mutta heidän tunteensa toisiaan kohtaan tekevät heidän monimutkaisesta maailmastaan entistä haastavamman.


text: Huhtikuussa 2016, ABC:n omistama kanava Freeform tilasi televisiosarjan Viitasta ja Tikarista suoraan ilman pilottijaksoa. Ohjelman kuvailtiin olevan "supersankarirakkaustarina". Tammikuussa 2017 Olivia Holt ja Aubrey Joseph valittiin näyttelemään Tandy Bowenia / Tikaria ja Tyrone Johnsonia / Viittaa. Sarjan showrunnerina toimii Joe Pokaski. Kuvaukset alkoivat New Orleansissa helmikuussa 2017 ja päättyivät marraskuussa 2017.


text: Ensimmäinen tuotantokausi alkoi 7. kesäkuuta 2018. Sarjassa nähdään Roxxon Oil sekä "S.H.I.E.L.D. Agenteissa" ja "Agent Carterissa" aiemmin nähty pimeävoima, joka toimii Viitan voimien lähteenä. Tuotantokausi tekee suoran viittauksen "Luke Cagen" hahmoihin ja asetelemaan. Toinen tuotantokausi tulee alkamaan vuonna 2019.


text: Marraskuussa 2017 Disney alkoi kehittää Marvel-sarjoja, jotka tultaisiin julkaisemaan sen omassa VOD-palvelussa Disney+, joka tultaisiin julkaisemaan vuoden 2019 lopulla. Syyskuussa 2018 raportoitiin, että Marvel Studios oli kehittämässä palvelulle lyhytkestoisia minisarjoja, jotka keskittyisivät MCU-elokuvien hahmoista niihin, jotka todennäköisimmin eivät koskaan omia sooloelokuvia. Hahmojen näyttelijöiden elokuvista odotetaan palaavan rooleihinsa näissä sarjoissa. Sarjojen tarinat ovat vielä mietittävänä, mutta jokainen sarjaa tulee olemaan vain 6–8 jaksoa pitkä ja nillä on ”mojova [budjetti], joka vetää vertoja merkittävien studioiden tuotannoille”. Marvel Studios tuottaa itse nämä sarjat Marvel Televisionin sijasta, Marvel Studiosin johtaja Kevin Feigen ottaessa ”käytännönläheisen roolin” jokaisen sarjan kehittämisessä, keskittyen ”tarinan jatkuvuuteen” elokuvien kanssa ja ”käsittellen” niistä rooleihinsa palaavat näyttelijät.


text: Syyskuussa 2018 raporoitiin, että Lokiin keskittyvä minisarja oli kehitteillä. Disneyn toimitusjohtaja Bob Iger vahvisti marraskuussa, että sarja tultaisiin toteuttamaan ja että Hiddleston palaisi Lokin rooliin.


text: Syyskuussa 2018, kun Disney+-palveluun rapotoitiin tulevan lukuisia MCU-elokuvista tuttuihin hahmoihin keskittyviä minisarjoja, Elizabeth Olsenin odotettiin yhdessä niistä palaavan näyttelemään Wanda Maximoffia / Purppuranoitaa. Myöhemmin raportoitiin, että sarjan toinen päähenkilö olisi Vision ja että Paul Bettany palaisi näyttelemään hahmoa. Tammikuussa 2019 Jac Schaeffer palkattiin käsikirjoittamaan sarjan ensimmäinen jakso sekä toimimaan sarjan showrunnerina ja vastaavana tuottajana.


text: Lokakuun 2018 lopussa Malcolm Spellman palakattiin käsikirjoittamaan sarjaa, joka keskittyisi Anthony Mackien ja Sebastian Stanin näyttelemiin hahmoihin Sam Wilson / Haukka ja Bucky Barnes / Talvisotilas. Mackie ja Stan olivat jo aiemmin ilmaisseet halunsa näytellä yhdessä omassa spin-off -elokuvassa, Stanin verratessa potentiaalista ideaa buddy-komedioihin kuten "48 tuntia" (1982) ja "Keskiyön pako" (1988).


text:
Lyhenteiden merkitykset
Sarja seuraa ylityöllistettyä ja alipalkattua urakointiryhmää, joka erikoistuu supersankareiden taisteluiden jättämien vahinkojen korjaamiseen, niiden vuoksi viivästyneiden tapahtumien uudelleen aikatauluttamiseen sekä kadonneiden esineiden löytämiseen.


text: Lokakuussa 2015 ABC tilasi puolen tunnin kestoisen ”put pilot” -tyylisen pilottijakson näytellylle komediasarjalle "Marvel's Damage Control", joka perustuu sarjakuvissa esiintyneenseen samannimiseen rakennusyhtiöön. Sarjan on kehittänyt ABC Studiosille ja Marvel Televisionille Ben Karlin, joka myös käsikirjoittaa projektin. Tammikuussa 2016 ABC Entertainmentin johtaja Paul Lee sanoi "Damage Controlin" ”tulevan tällä televisiokaudella”, vihjaten, että sarja tultaisiin esittämään televisiossa esityskaudella 2016–2017.


text: Doreen Green / Oravatyttö, Craig Hollis / Herra Kuolematon, Dwayne Taylor / Yöraastaja, Robbie Baldwin / Vauhtipallo, Zach Smith / Mikrobi ja Deborah Fields / Debrii, joilla on hyvin erilaiset voimat kuin Kostajilla, haluavat vaikuttaa maailmaan omalla tavallaan, vaikka eivät ole vielä aivan valmiita sankareiksi.


text: Elokuun 2016 lopussa Marvel Television ja ABC Studios kehittivät noin 30 minuutin jaksoilla varustettua komediasarjaa Uusista Sotureista ja Oravatytöstä, jota tarvittiin useisiin kaapelitelevisio- ja tilausvideopalveluihin. Huhtikuussa 2017 Freeform tilasi sarjan "Marvel’s New Warriors" suoraan ilman pilottijaksoa. Lisäksi Kevin Biegel nimitettiin sarjan showrunneriksi ja sai vastuulleen ensimmäisen jakson käsikirjoittamisen. Heinäkuussa 2017 paljastettiin sarjan päähenkilöiden näyttelijät, mukaan lukien Milana Vayntrub ja Derek Theler, jotka näyttelevät Doreen Greenia / Oravatyttöä ja Craig Hollisia / Herra Kuolematonta. Ensimmäinen tuotantokausi, joka koostuu 10 jaksosta, tullaan esittämään vuonna 2018, Biegelin toimiessa sarjan showrunnerina.


text: Marvel on myös työstänyt jo huhtikuusta 2015 asti työstänyt uutta sarjaa käsikirjoittaja John Ridleyn kanssa, ”luodakseen uudelleen” jonkun jo olemassa olevan Marvelin hahmon tai omistuksen. Tammikuussa 2016 Ridley vahvisti projektin olevan ”yhä kehityksessä”. Hän totesi pyrkivänsä tuomaan siihen jotain "Jessica Jonesin" sekä hänen itse luomansa sarjan "American Crimen" ”sosiaalisesti tietoisesta luonteesta”, luoden samalla jotain mikä on ”suoraa viihdettä”. Vuoden kuluttua, Channing Dungey paljasti Ridleyn projektin etenevän yhä, Ridleyn työstäessä käsikirjoitustaan uudelleen. Ridley lisäsi, ettei uudelleenkirjoituksen syy ole se ”ettei mikään toiminut ensimmäisellä kerralla”, vaan halu varmistaa, että sarja tekisi jotain mitä supersankarisarjat eivät ole välttämättä ennen nähneet, toivoen, että se valtaisi Marvelilta ”tilaa, jota ei ole tällä hetkellä täytetty”. Hän myös kertoi toivovansa luoda sarjan ”lähiaikoina”. Elokuussa 2017 Dungey ilmoitti, ”ettei ole varmaa” työskentelikö Ridley yhä projektin parissa.


text: Tammikuussa 2016 Paul Lee ilmoitti ABC Studiosin kehittävän Marvelin kanssa toista komediasarjaa, toivoen, että se esitettäisiin ABC:llä, ja Netflixin sisältöjohtaja Ted Sarandos ilmoitti, että ”kaikki universumin hahmot voisivat pyörähtää” jossain vaiheessa omiin sarjoihinsa. Toukokuussa 2016 Dungey sanoi, että heillä oli "Most Wantedin" perumisen ja "Agent Carterin" lopettamisen jälkeen ”kourallinen projekteja kehityksessä”, ja että Marvel sekä ABC pyrkivät tekemään ”sarjoja, jotka hyödyttäisivät kumpaakin”.


text: Huhtikuuhun 2015 mennessä Marvel oli kehittämässä "S.H.I.E.L.D. Agentit" -sarjalle spin-offia. Sarjaa kehittivät "S.H.I.E.L.D. Agenttien" vastaava tuottaja Jeffrey Bell ja käsikirjoittaja Paul Zbyszewski, minkä tapahtumat seuraisivat "S.H.I.E.L.D. Agenttien" toisen tuotantokauden loppua, ja joka backdoor-tyylisen pilottijakson sijaan saisikin aivan oman pilottijakson. Adrianne Palicki ja Nick Blood osallistuivat keskusteluihin mahdollisesta uudesta sarjasta hahmoille Bobbi Morse ja Lance Hunter. 7. toukokuuta 2015 ABC julkisti uusia sarjavalintojaan ja paljasti, ettei "S.H.I.E.L.D. Agenttien" spin-offia ollut otettu julkaisuohjelmaan.


text: Jo elokuuhun 2015 mennessä "S.H.I.E.L.D. Agenttien" spin-off sai uuden mahdollisuuden ja työnimellä "Marvel’s Most Wanted" kulkeva sarja sai tilauksen pilottijaksolle. Bell ja Zbyszewski aloittivat jälleen sarjan kehittämisen vastaavina tuottajina ja showrunnereina, ja osallistuivat samalla pilottijakson käsikirjoittamiseen. Myös Jeph Loeb on vastaavan tuottajan roolissa. Sarja keskittyisi Morseen ja Hunteriin Palickin ja Bloodin jatkaessa rooleissa, ja sitä kuvailtiin "uudeksi keskittymäksi samalle kaksikolle ja heidän jatkuville seikkailuilleen". Toukokuussa 2016, ABC peruutti toistamiseen sarjan toteuttamisen.


title: Plastic Pony

text: Plastic Pony on muoti- ja taideprojekti, jonka perustivat Petri Sipilä ja Joona Braf (tuolloin Savolainen) Helsingissä vuonna 1991. Vuosina 1995–98 Plastic Pony toimi Lontoosta käsin. Toimintaan ovat kuuluneet muun muassa performanssit, diskot, muotinäytökset, näyttelyt ja lyhytelokuvat.


title: Plastic Pony

text: Plastic Pony yhdistelee muotia, taidetta ja filosofiaa. Tunnusmerkillisiä sille ovat räikeät ja värikkäät vaatteet, joissa on usein yhdistelty trikoomateriaaleja, metallihohtoa ja tekoturkista. Karnevalististen asujen kautta perustajat halusivat rikkoa sukupuolirajoja ja tarjota ihmisille aineksia identiteetin rakentamiseen. Plastic Pony -asut häivyttävät usein kantajansa sukupuolen, iän ja jopa kasvonpiirteet, koska niihin kuuluvat joko voimakkaat meikit tai sukkamainen naamio. Plastic Ponysta muodostui yhteisö, jonka toimintaan ovat kuuluneet mm. parodiset muotinäytökset ja happeningit, joissa mallina saattoi olla kuka tahansa. Plastic Pony on ollut myös vaatemerkki ja liikekeskus.


title: Plastic Pony

text: Plastic Ponyn filosofiaan kuuluu sallivuus. Perustajat kertovat, että he tahtovat antaa ihmisille mahdollisuuden olla sitä mitä he haluavat ja ylittää rajoja – "viettää henkilökohtaista karnevaalia". Plastic Ponyn ihannemaailmassa ihmisyys tunnustetaan ilman luokittelua sukupuolirooleihin. "Jos vaate on sukupuoli, niin sukupuoli on vaate, jota voi pukea, riisua, vaihtaa ja yhdistellä", Petri Sipilä on sanonut. "Tavallaan me ollaan terapiaryhmä." Ylipukeutumisella voi Plastic Ponyn perustajien mukaan olla jopa samoja vaikutuksia kuin alkoholilla: ihmisestä tulee sosiaalisempi ja hän saa kontakteja. "Kun pukeutuu aivan yli, voi löytää jotain uutta itsestään ja hyvän olon", Joona Braf on kuvannut.


title: Otto Mäkinen

text: Otto Mäkinen (s. 21. toukokuuta 1998 Tampere) on suomalainen jääkiekkoilija, joka pelaa Mestis-joukkue TuTossa joulutaukoon asti ulottuvalla lainasopimuksella SM-liigajoukkue Tapparasta. Hän on pelipaikaltaan keskushyökkääjä, mutta osaa pelata myös laidassa. Mäkinen on pelityyliltään kahden suunnan sentteri, jonka vahvuuksiin mm. "The Hockey Writers" -sivusto on maininnut luistelun, pelintekotaidot, aloittamisen ja monipuolisuuden. Häntä verrattiin sivustolla pelityyliltään Jeff Carteriin.


title: Otto Mäkinen

text: Mäkinen aloitti jääkiekkoilun Ylöjärven Tapparassa, josta hän siirtyi noin neljän vuoden jälkeen varsinaiseen kasvattajaseuraansa Tampereen Tapparaan. Mäkinen oli kaksi vuotta "alaikäisenä" voittamassa C-nuorten SM-hopeaa vuonna 2012. Seuraavalla kaudella 2012–2013 hän voitti C-nuorten SM-sarjan runkosarjassa Tapparan sisäisen pistepörssin tehoilla 14+15=29. Mäkinen valittiin kauden päätteeksi B-nuorten SM-sarjan toiseen tähdistökentälliseen. Hän osallistui kauden aikana myös yhtenä viidestä suomalaispelaajasta IIHF Development Campiin.


title: Otto Mäkinen

text: Kesäkuussa 2014 Mäkinen teki Tapparan kanssa vuoden mittaisen SM-liigasopimuksen. Hän ei tehnyt kaudella 2014–2015 vielä liigadebyyttiään, mutta pelasi Tapparassa kuitenkin yhden Mestarien liigan ottelun. Mäkinen teki CHL-debyyttinsä 7. lokakuuta 2014 tšekkiläistä HC Třineciä vastaan ja onnistui ottelussa myös maalinteossa. Myös kauden 2015–2016 hän pelasi lähes kokonaan Tapparan A-nuorissa. Mäkinen pelasi kauden aikana yhden CHL-ottelun, mutta hän ei vieläkään debytoinut SM-liigassa.


title: Otto Mäkinen

text: Mäkinen sai ennen kutsun NHL Combine -tilaisuuteen, jossa pelaajia haastateltiin ja heidän fyysisiä kykyjään testattiin. Hänen aerobisen kuntonsa VO2max-arvonsa oli tilaisuuden 12. paras. Mäkistä ei kuitenkaan lopulta varattu ollenkaan. Hänet varasi samana kesänä kuitenkin OHL-joukkue Sault Ste. Marie Greyhounds 26. pelaajana . Hän siirtyi joukkueeseen kaudeksi 2016–2017.


title: Otto Mäkinen

text: Kaudeksi 2017–2018 Mäkinen palasi 1+1-vuotisella sopimuksella Tapparaan. Hän teki liigadebyyttinsä 19. syyskuuta 2017 vieraissa Porin Ässiä vastaan. Mäkinen merkittiin Tapparan nelosketjun keskushyökkääjäksi laidoilleen Anton Levtchi ja Teemu Nurmi. Hän sai ottelussa jääaikaa 8.43 minuuttia. Uudenvuodenaattona Mäkinen teki Tapparan kanssa 1+1-vuotisen jatkosopimuksen. Hän pelasi joukkueessa kauden aikana yhdeksän runkosarja- ja kaksi CHL-ottelua tehden yhden syöttöpisteen. Mäkinen pelasi SM-liigaa myös yhden ottelun verran lainalla Mikkelin Jukureissa helmikuussa 2018. Suurimman osan kaudestaan hän pelasi kuitenkin lainalla Mestis-joukkue Lempäälän Kisassa, jossa tulokaskausi toi 38 runkosarjaottelussa tehot 13+16=29, viidessä playoff-ottelussa kaksi syöttöpistettä ja kahdessa Suomen Cupin ottelussa tehot 1+2=3. Mäkinen vahvisti myös Tapparan A-nuoria pudotuspeleissä.


title: Otto Mäkinen

text: Alkukauden 2018–2019 Mäkinen pelasi lähinnä lainalla LeKissä. Lokakuussa Tappara lainasi hänet joulutaukoon asti ulottuvalla sopimuksella TuTon Mestis-joukkueeseen.


title: Otto Mäkinen

text: Mäkinen edusti Suomea alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Mäkinen pelasi myös alle 18-vuotiaiden Ivan Hlinkan muistoturnauksessa vuosina 2014 ja 2015. Hän oli jälkimmäisessä turnauksessa Suomen paras maalintekijä ja toiseksi paras pistemies Janne Kuokkasen jälkeen tehoilla 4+1=5. Mäkinen jakoi myös joukkueen sisäisen tehotilaston voiton kolmen muun pelaajan kanssa lukemalla +4.


title: Otto Mäkinen

text: Mäkinen edusti myös Suomen alle 17-vuotiaiden maajoukkuetta World U-17 Hockey Challengessa syksyllä 2014 sekä Euroopan nuorten olympiafestivaaleilla vuonna 2015, jolloin hän voitti pronssia. Mäkinen on kuulunut myös Suomen alle 16-vuotiaiden maajoukkueen kapteenistoon. Hänet palkittiin alle 16-vuotiaiden maajoukkueen kauden 2013–2014 parhaana pelaajana Vesa Toskala -palkinnolla. Yhteensä Mäkinen on pelannut 15 nuorten ja 50 poikien maaottelua.


title: Otto Mäkinen

text: Mäkinen pelaa myös Rullakiekon SM-liigaa Koovee Rollersissa.


title: Otto Mäkinen

text: Oton isosisko on uimari Anna Mäkinen. Sisarusten äiti on uintivalmentaja Kristiina Mäkinen.


title: Jasmiine Julin-Aro

text:
Jasmiine Julin-Aro on suomalainen vaatesuunnittelija. Hän on suunnitellut muun muassa älykkään moottoripyöräasun, hiihtoasuja, purjehdusasuja ja suomalaisen tuulipuvun. Suunnittelija perusti oman suunnittelutoimiston Studio Dimensionin vuonna 1985, ja on siitä asti toiminut freelancer-suunnittelijana tehden lukuisia toimeksiantoja eri suomalaisyrityksille, kuten Selma Ky, Kuusinen Oy, Rukka, Nanso Group Oy ja Kymen Sukka.
Jasmiine Julin-Aron suunnittelufilosofiassa yhdistyvät niin käyttäjälähtöisyys, toimivuus kuin käytettävyys. Monet Julin-Aron asuista on myös suunniteltu suojaamaan käyttäjää vammalta joko erityisolosuhteissa tai erikoisharrastuksessa, kuten laskettelussa, purjehduksessa tai moottoripyöräilyssä. Moottoripyöräilyasut ovat Julin-Aron erityisosaamisaluetta ja esimerkki hänen funktionaalisesta vaatesuunnittelusta.


title: Jasmiine Julin-Aro

text: Julin-Aro on saanut lukuisia alan tunnustuksia. Vuonna 2012 hänelle myönnettiin Kaj Franck muotoilupalkinto. Vuonna 2011 hänet valittiin vuoden vaatetussuunnittelijaksi ja hän sai Rukka-tiimin mukana Kultainen vaatepuu –palkinnon 2001. Purjehdus- ja moottoripyöräilyvaatteita on palkittu monenlaisilla muotoilu- ja innovaatiopalkinnoilla ja niitä on valittu museoiden kokoelmiin. Hän on toiminut myös useasti olympiajoukkueen vaatetuksen suunnittelijana.


title: Kontingenssiteoria

text: Kontingenssiteoria on organisaatioteoria, jonka mukaan ei ole yhtä ainoaa oikeaa tapaa organisoida yritystä (sen rakennetta, johtamista, päätöksentekoa ym.). Optimaalinen tapa on tilannesidonnainen ja riippuu kontingenssitekijöistä, joista tärkeimpiä ovat: teknologia, ympäristö (markkinat), organisaation koko, organisaation historia sekä työntekijöiden ja asiakkaiden odotukset (Huczynski ja Buchanan 2001: 506).


title: Kontingenssiteoria

text: Kontingenssiteorian tavoitteena on ymmärtää, kuinka ja missä määrin erilaiset ympäristötekijät ohjaavat organisaatioita muokkaamalla niiden sisäisiä olosuhteita. Lawrence ja Lorsch (1967: ref. Harisalo 2010; 217) käyttivät ensimmäisinä käsitettä kontingenssiteoria, jolla he kuvasivat ympäristön ja organisaatioiden välisiä vuorovaikutuksia. Kontingenssiteorian syntyminen oli reaktio 1900-luvun ensimmäisellä alkupuolella vallinneelle johtamisajattelulle, jonka mukaan voisi olla ideaalinen, paras tapa organisoida yritys (Huczynski ja Buchanan 2001: 506).


title: Kontingenssiteoria

text: Burnsin ja Stalkerin (1971: ref. Harisalo 2010; 218 ) empiiristen tutkimusten mukaan ympäristön luonne ja olosuhteet määrittävät organisaation sisäisen rakenteen ja toimintatavat. Vakaissa ja hitaasti muuttuvissa ja ennustettavissa ympäristöissä yritykset kehittivät itselleen mekaanisen rakenteen. Muuttuvissa ja epävarmoissa ympäristöissä organisaatiot kehittivät orgaanisen rakenteen, joka auttaa kestämään epävarmuutta, ennakoimattomuutta ja muutosta.


title: Kontingenssiteoria

text: Organisaatiot eivät todellisuudessa ole täydellisesti mekaanisia tai orgaanisia vaan jotain näiden väliltä. Burnsin ja Stalkerin (1971: ref. Harisalo 2010: 219) mukaan tietoinen harkinta ei ohjaa organisaatiota jommankumman rakenteen suuntaan, vaan tämä tapahtuu tavallisesti huomaamattomasti pienin askelin. Lawrencen ja Lorchin (1967: ref. Harisalo 2010: 220) mukaan palvellakseen ympäristöä tehokkaasti, organisaation on jatkuvasti samanaikaisesti sekä eriytettävä että integroitava rakennettaan.


title: Kontingenssiteoria

text: Kontingenssiteoriaa on myös kritisoitu laajasti siitä, että se perustuu yleistyksiin ja pyrkii yksinkertaistamaan monimutkaisia syysuhteita (Tienari ja Meriläinen 2012; 82).


title: Kontingenssiteoria

text: Burns, T., Stalker, G. 1971. The management of innovation. Tavistock Publications, Lontoo


title: Kontingenssiteoria

text: Harisalo, R. 2010. Organisaatioteoriat, 3. painos, Tampereen Yliopistopaino, Tampere


title: Kontingenssiteoria

text: Huczynski, A., Buchanan, D. 2001. Organizational Behaviour; An Introductory Text, 4. painos, Rotolito Lombarda, Italy.


title: Kontingenssiteoria

text: Lavrence, P., Lorch, J. W. 1967.Organization and environment. Graduate School of Business Administration, Harward University, Boston


title: Kontingenssiteoria

text: Tienari, J., Meriläinen, S. 2012. Johtaminen ja organisointi globaalissa taloudessa, 1.-4. painos, Sanoma Pro Oy, Helsinki


title: The Report from Iron Mountain

text: The Report from Iron Mountain on Dial Pressin vuonna 1967 julkaisema valheellinen tietokirja ja bestseller. Satiirikko Leonard C. Lewin ilmoitti vuonna 1972 kirjoittaneensa kirjan, mutta asiasta ei ole täyttä yksimielisyyttä.


title: The Report from Iron Mountain

text: Kirjan mukaan Yhdysvallat perusti vuonna 1963 15-henkisen ryhmän nimeltä "Special Study Group" tutkimaan pitkäkestoisen rauhan vaikutuksia yhteiskunnalle. Ryhmän tutkimus osoitti, että pitkäkestoinen rauha ei ollut valtion pyrkimysten kannalta hyödyllinen, vaan valtion tulisi tällaisessa tilanteessa järjestää sotaan verrattavia tilanteita, kuten valheellisia raportteja vieraista elämänmuodoista ja hallitsemattomasta ympäristön saastumisesta.


title: The Report from Iron Mountain

text: Guinness World Records pitää teosta kaikkien aikojen suurimpana kirjallisena huijauksena.


title: Tereza Mrdeža

text: Tereza Mrdeža (s. 14. marraskuuta 1990 Pula) on kroatialainen tennispelaaja. Parhaimmillaan hän on ollut kaksinpelissä WTA-listan sijalla 151 huhtikuussa 2013. Hän on voittanut urallaan kolme ITF-turnausta kaksinpelissä ja kaksi nelinpelissä.


title: Tereza Mrdeža

text: Mrdeža pääsi karsintojen kautta mukaan Yhdysvaltain avoimiin 2015.


title: Jarmo Nieminen

text: Jarmo Nieminen (s. 1959) on suomalainen upseeri ja tietokirjailija.


title: Jarmo Nieminen

text: Upseerinuransa Nieminen aloitti Kainuun Prikaatissa vuonna 1983. Viimeksi hän toimi Maanpuolustuskorkeakoulussa Sotahistorian laitoksen johtajana viisi vuotta ja jäi tästä tehtävästä eläkkeelle vuonna 2011. Sotilasarvoltaan hän on everstiluutnantti.


title: Jarmo Nieminen

text: Nieminen on kirjoittanut ja ollut toimittajana useissa sotahistoriaa sekä Helsingin sotilassaaria ja niiden luontoa käsittelevissä tietokirjoissa. Vuonna 2014 WWF Suomi palkitsi Niemisen Vuoden luontokirja -palkinnolla kirjasta "Aarresaaret – Helsingin saariston uskomaton luonto".


title: Jarmo Nieminen

text: Keisarin perintö palkittiin Gummeruksen Kaarlen palkinnolla, vuoden 2016 tietokirjana. Nieminen oli Helsingin kaupunginvaltuutettuna vuosina 2009–2017 edustaen ensin Kokoomusta, myöhemmin Vihreitä. Hän toimi syksyyn 2015 Helsingin yleisten töiden lautakunnan puheenjohtajana. Syksyllä 2015 Nieminen siirtyi Vihreiden valtuustoryhmään. Nieminen on Helsingin luonnonsuojeluyhdistyksen puheenjohtaja.


title: Zach Hyman

text: Zachary Martin Hyman (s. 9. kesäkuuta 1992) on kanadalainen jääkiekkoilija, joka pelaa Toronto Maple Leafsin organisaatiossa. Hyman varattiin numerolla 123 Florida Panthersiin .


title: Zach Hyman

text: Johdettuaan Canadian Junior Hockey League pistepörssiä, Hockey Canada nimesi Hymanin CJHL:n vuoden parhaaksi pelaajaksi. Kaudella 2014–2015 Hyman valittiin Michiganin yliopiston vuoden parhaaksi urheilijaksi, Hobey Baker Awardin finalistiksi, Big Ten First Team -tähdistöön, amerikkalaisten ensimmäiseen tähdistöön ja ensimmäiseen amerikkalaisten akatemiatähdistöön. Hyman teki uuden liigan ennätyksen ja hänet valittiin Big Ten Median vuoden pelaajaksi sekä kruunattiin Big Tenin pistekuninkaaksi.


title: Zach Hyman

text: Hyman pelasi Hamilton Red Wingsissä vuosina 2008–2011. Tulokaskaudellaan Hyman teki 13 maalia ja 24 syöttöpistettä 49 runkosarjaottelussa ja kaksi maalia viidessä pudotuspeliottelussa. Hänet nimettiin Red Wingsin vuoden tulokkaaksi. Toisen kautensa aikana Hyman valittiin joukkueen kapteeniksi. Hän teki 35 maalia ja 40 syöttöpistettä 49 runkosarjaottelussa. Pudotuspeleissä syntyi seitsemän maalia ja yhdeksän syöttöä 11 ottelun aikana. Viimeisen kautensa aikana Junior A:ssa Hyman oli Red Wingsin paras pistemies tehden 42 maalia ja 60 syöttöpistettä 43 runkosarjaottelussa. Pudotuspi otteluissa hän teki seitsemän pelin aikana kolme maalia ja viisi syöttöä. Hyman oli koko liigan sijoituksissa toinen ja hänellä oli koko CJHL:n paras pistekeskiarvo hänen tehtyään 2.37 pistettä pelissä. Parannettuaan peliään Red Wingsissä Hyman nimettiin OJHL:n North-West -konferenssin ensimmäiseen tähdistöotteluun. Lisäksi Hockey Canada palkitsi hänet CJHL:n vuoden parhaana pelaajana. Hänestä tuli kaudella 1995–1996 palkinnon voittaneen Trent Walfordin jälkeen vasta toinen pelaaja OJHL:stä, joka voittaa palkinnon. Vuonna 2010 Hyman valittiin OJHL:n herrasmiespelaajaksi.. Kaksinkertaisena Red Wingsin parhaana pelaajana OHA palkitsi hänet myös BJ Monroe Trophyn saajaksi.  Kauden 2010–2011 päätteeksi Hymanin paita oli näytteillä Hockey Hall Of Famessa.